Pelancongan Sarawak jangka raih RM1 bilion hasil peningkatan ketibaan pelancong

SIBU, 24 Jun- Hasil daripada pelancongan di Sarawak dijangka mencecah RM1 bilion berikutan ketibaan 420,150 pelawat lima bulan pertama tahun ini, peningkatan lebih daripada 600 peratus berbanding 56,278 pelawat bagi tempoh sama tahun lepas.Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah berkata terdapat peningkatan 738 peratus atau 395,742 ketibaan domestik dari Semenanjung dan Sabah berbanding 47,170 bagi tempoh sama tahun lepas.Beliau berkata Sarawak menerima ketibaan 43,404 pelancong asing, iaitu peningkatan 376 peratus berbanding 9,108 pada tempoh sama 2021.“Dari segi perbelanjaan pelancong, kami mencatatkan RM120 juta tahun lepas. Tahun ini dijangka akan meningkat ke RM1 bilion,” katanya ketika sidang media Festival Muzik ‘Tribal Broneo’ (BTMF).Mengenai festival muzik yang diadakan buat pertama kalinya itu, Abdul Karim berharap ia akan menjadi satu acara pengenalan buat Sibu, selain daripada Festival Kebudayaan Borneo (BCF), Festival Tarian Antarabangsa Sibu (SIDF) dan BASE Jump Antarabangsa Sibu.Beliau berkata festival muzik seperti itu akan mengambil sedikit masa untuk menjadi popular, kerana sebaik ia diperkenalkan kepada dunia, ia akan manarik pengunjung yang ramai, bergantung kepada bagaimana ia dianjurkan.Memberikan sokongan kementeriannya terhadap festival itu, beliau percaya ia mampu menjadi popular sama seperti Festival Muzik Hutan Hujan Dunia di Kuching dan Festival Jazz Borneo di Miri.Beliau turut mengucapkan tahniah kepada penganjur acara itu, La Vie Event and Management yang telah mengambil langkah ke hadapan untuk menganjurkan program itu dalam usaha memastikan lebih banyak acara berlangsung di Sarawak.BTMF yang akan memaparkan muzik dalam persepsi etnik dan kotemporari akan berlangsung pada 23 dan 24 Sept di Esplanade Rajang dengan 10 persembahan oleh artis tempatan, Indonesia dan Vietnam.-BERNAMA

(Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah)


Cubaan seludup rokok putih dan arak bernilai lebih RM700,000 dipatahkan Polis Marin Wilayah Tiga Tok Bali

BACHOK, 24 Jun- Polis Marin Wilayah Tiga Tok Bali Pasir Puteh Kelantan berjaya mematahkan cubaan menyeludup 4,350 karton rokok putih dan 300 kotak arak bernilai lebih RM700,000 di Bachok awal pagi tadi. Pemangku Ketua Polis Kelantan Datuk Muhammad Zaki Harun berkata, serbuan dilakukan sepasukan pegawai dan anggota diketuai Pegawai Pemerintah Markas Taktikal Pasukan Polis Marin Tok Bali, ASP Nik Ali Nik Mat jam 1.30 pagi menerusi Op Landai di sebuah rumah yang dipercayai dijadilan transit barang kontraban di Kg Balai, Bachok.  Ketika pasukan serbuan tiba dilokasi, mereka menemui sejumlah kotak -kotak berwarna coklat bertulis Inter Blend sebanyak 50 kotak di hadapan rumah.  Pemeriksaan lanjut menemukan 37 kotak rokok seludup dan 300 kotak arak jenama Cheer X-tra di dalam rumah tersebut yang dipercayai belum lulus cukai kastam.  Suspek, seorang lelaki ditahan dan kesemua barang kes iaitu 870,000 batang rokok putih dan arak dirampas. Kes disiasat dibawah Seksyen 135(1) Akta Kastam 1967. Suspek direman mulai hari ini.

(Rokok putih dan arak yang dirampas)


MAFI, KPDNHEP adakan mesyuarat khas esok bincang bekalan, harga ayam

KUALA LUMPUR, 24 Jun- Kementerian Pertanian dan Industri Makanan (MAFI) akan mengadakan satu mesyuarat khas bersama Kementerian Perdagangan Dalam Negeri dan Hal Ehwal Pengguna (KPDNHEP) serta pemain-pemain industri penternakan ayam, bagi membincangkan isu berkaitan bekalan dan harga siling baharu ayam di pasaran, esok.Menterinya Datuk Seri Dr Ronald Kiandee berkata ini susulan keputusan kerajaan yang diumumkan Perdana Menteri Datuk Seri Ismail Sabri Yaakob hari ini, bahawa harga ayam di pasaran tidak akan diapungkan.“Keputusan yang dibuat ini membuktikan keprihatinan kerajaan, demi menjaga kepentingan Keluarga Malaysia supaya bekalan ayam terus diperolehi, dengan harga kawalan yang berpatutan,” katanya dalam satu kenyataan.Beliau berkata Jawatankuasa Teknikal Menangani Isu Sekuriti Bekalan Makanan Negara juga akan bersidang Isnin ini (27 Jun), bagi memantau status bekalan makanan negara dan pelaksanaan tindakan intervensi yang dirangka untuk menangani isu bekalan makanan.Menurutnya kerajaan akan meneruskan usaha memastikan ketersediaan dan kelangsungan bekalan ayam di pasaran kekal terjamin dengan harga berpatutan bagi memastikan kesejahteraan Keluarga Malaysia.Dalam pada itu, Ronald berkata bekalan ayam kekal stabil pada minggu ketiga bulan ini dan mencukupi untuk menampung permintaan bulan semasa.Terdahulu, Perdana Menteri mengumumkan harga ayam di pasaran tidak akan diapungkan dalam usaha memastikan rakyat tidak terbeban.Keputusan tidak mengapungkan harga ayam itu bukti Perdana Menteri mengambil berat keluh kesah rakyat, memandangkan skim harga maksimum runcit ayam akan berakhir pada 30 Jun ini.- BERNAMA

(Menteri Pertanian dan Industri Makanan (MAFI), Datuk Seri Dr Ronald Kiandee)


KBS, MBM gerakkan sukarelawan belia, pantau kenaikan harga barang

KUALA LUMPUR, 24 Jun- Kementerian Belia dan Sukan (KBS) bersama Majlis Belia Malaysia (MBM) mengambil langkah proaktif menggerakkan belia sebagai sukarelawan di lapangan bagi memantau sebarang eksploitasi kenaikan atau lonjakan harga barangan.Menteri Belia dan Sukan, Datuk Seri Ahmad Faizal Azumu menerusi kenyataan bersama Presiden MBM, Mohd Izzat Afifi Abdul Hamid berkata, Bahagian Rakan Muda, Jabatan Belia dan Sukan Negara (JBSN) bersama MBM akan mengaktifkan sukarelawan belia di seluruh negara."Sukarelawan berkenaan akan melaporkan kepada Kementerian Perdagangan Dalam Negeri dan Hal Ehwal Pengguna (KPDNHEP) selaras dengan peruntukan di bawah Akta Kawalan Harga dan Antipencatutan 2011.Ini adalah selaras dengan pengumuman terkini oleh kerajaan yang mengekalkan subsidi ke atas beberapa makanan asas," menurut kenyataan itu.

Kerjasama strategik berkenaan juga mampu menggerakkan belia bagi membantu kerajaan untuk memelihara dan melindungi kepentingan pengguna.


PJKM di Pahang catat nilai jualan RM4.5 juta

KUANTAN, 24 Jun- Program Jualan Keluarga Malaysia (PJKM) yang dilaksana di 145 lokasi di Pahang sejak Disember tahun lalu mencatat nilai jualan sebanyak RM4.5 juta.Timbalan Menteri Kewangan l, Datuk Mohd Shahar Abdullah berkata, dengan kehadiran lebih 200,000 pengunjung, program tersebut berjaya membantu rakyat berpendapatan rendah menangani isu kenaikan harga barang.Jelas beliau, PJKM akan dilaksana secara berterusan melalui Kementerian Perdagangan Dalam Negeri dan Hal Ehwal Pengguna (KPDNHEP) bagi membantu meringankan kos sara hidup rakyat."Kita juga akan teruskan inisiatif ini, walaupun ia usaha berterusan pihak KPDNHEP, tetapi Kementerian Kewangan juga secara rawak akan turun melihat adakah ia seperti yang dilaporkan.Ia bagi memastikan supaya ada input untuk kita rangkakan, ini semua penting bagi kita memastikan perancangan dasar yang dibuat kerajaan adalah kena kepada cita rasa dan dapat mengurangkan bebanan masyarakat," katanya.

(Datuk Mohd Shahar Abdullah, Timbalan Menteri Kewangan l)


28 menu citarasa Malaysia disajikan untuk para jemaah haji

MAKKAH, 24 Jun - 28 jenis menu sajian citarasa Malaysia, dengan kepelbagaian juadah setiap kali waktu makan tengahari dan malam disediakan Tabung Haji (TH) bagi keperluan jemaah sepanjang musim haji tahun ini.  Ia bagi mengelakkan jemaah mengalami kebosanan jenis makanan, selain menjimat masa mencari makanan di luar, secara tidak langsung dapat menumpukan sepenuhnya kepada ibadat.  TH menggunakan tiga dapur berasingan sekitar Mekah bagi memenuhi keperluan sajian jemaah mengikut waktu serta membawa enam tukang masak dari Malaysia bagi menyediakan makanan yang memenuhi citarasa Malaysia.  Menurut Ketua Rombongan Haji Malaysia, Datuk Seri Syed Saleh Syed Abdul Rahman setiap makanan disediakan telah melalui saringan daripada pihak pakar nutrisi.

(Ketua Rombongan Haji Malaysia, Datuk Seri Syed Saleh Syed Abdul Rahman bersama Chef Mohd Kamarulzaman Md Rodi)

"Makanan di sini telah pun melalui saringan daripada pihak pakar nutrisi di kementerian kesihatan malaysia. Mereka juga melihat kesesuaian dari segi keseimbangan nutrisi pada makanan yang kita sediakan," katanya.Dalam masa sama TH sentiasa memantau piawaian kebersihan, keselamatan makanan dan aturcara penyediaan bagi mengelakkan sebarang kesan kesihatan yang akan mengganggu kelancaran beribadah.  Selain pasukan dalaman TH, faktor kebersihan dan keselamatan makanan turut dipantau pihak berkuasa tempatan Mekah dan kementerian kesihatan Arab Saudi.  "Di antaranya ialah pasukan katering daripada Tabung Haji Travel & Services. Kita ada juga rombongan perubatan iaitu dibawah unit kesihatan awam juga akan datang membuat audit dapur-dapur yang telah dikenal pasti, dan juga daripada pihak tabung haji kita ada pasukan unit khidmat luar yang juga sentiasa memantau persediaan makanan dari segi kualiti, kuantiti, kesihatan dan kebersihan," katanya. Datuk Seri Saleh bercakap selepas mengadakan lawatan ke tiga dapur yang menyediakan makanan untuk Jemaah Malaysia iaitu Dapur Retaj, Makkah Kitchen dan Dapur Al-Wafa. "Yang istimewa setiap hari jumaat kita akan buat nasi beriani untuk semua maktab. Dapur lain pun sama menu kita. Setiap hari jumaat memang kita ada nasi beriani untuk para jemaah," kata Chef Azrin Saad  "Kita ada kawalan kualiti (Qc), dan sebab itu kita sudah terhadkan berapa kuantiti yang perlu digunakan untuk dalam masakan. Contohnya kita nak pakai garam banyak mana supaya tidak terlebih masin. Kalau tidak ada Qc itu kadang mungkin akan terlebih garam, dan masakan jadi masin. Satu jemaah Malaysia ini jangan masin, jangan pedas, jangan berminyak," kata Chef Mohd Kamarulzaman Md Rodi."Ganjaran kepuasan, dimana bila kita masak bersungguh dengan ikhlas, dan jemaah makan dengan rasa seronok, itulah kepuasan pada kita. Dan satu lagi saya selalu terap dalam diri, kita masak ikhlas kerana Allah taala, ganjaran itu akan dapat dikemudian hari," kata Chef Mohd Effandi Jamaluddin di sini.


Kerajaan sokong inisiatif NGO tubuh pusat pemulihan sosial berteraskan Islam

HULU LANGAT, 24 Jun- Kerajaan mengalu-alukan inisiatif pertubuhan bukan kerajaan (NGO) yang ingin menubuhkan insititusi rawatan dan pemulihan sosial berteraskan Islam.  Menurut Menteri di Jabatan Perdana Menteri (Hal Ehwal Agama) Datuk Idris Ahmad, kerajaan sentiasa menyokong apa juga bentuk usaha untuk menangani isu sosial dalam kalangan anak muda di negara ini.  Namun jelasnya, pihak tersebut perlu mempunyai modul yang lengkap bagi semakan sebelum mendapat kelulusan untuk beroperasi bagi memastikan penubuhannya tidak bertentangan dengan agama dan undang-undang.  "Itu prosedur biasa dari segi modul-modulnya biasa, cumanya kita harapkan supaya itu dipermudahkan, kita dipihak kerajaan banyak membincangkan supaya banyak perkara yang kita nak buat termasuk juga soal pembangunan ekonomi supaya banyak perkara yang melambatkan itu kita perlu percepatkan."Sama juga seperti kewujudan seperti ini kita semak, tengok kalau tidak bertentangan dengan undang-undang, bertentangan dengan agama, kita berikat kerjasama yang baik,"kata Idris. Terdahulu, beliau hadir merasmikan Bilik Detoksifikasi KemPerkid Malaysia dan Anugerah Jasamu Dikenang Kepada Institusi Pemulihan Gejala Sosial NGO Islam di Hulu Langat, Selangor.  Ketika ini terdapat 26 institusi pemulihan gejala sosial yang dikendalikan NGO Islam dengan tujuh daripadanya di bawah Pertubuhan Kebajikan Darul Islah (PERKID).  Sementara itu, Yang Dipertua YADIM, Nasrudin Hassan berkata dakwah bukan sekadar menyampaikan maklumat dan ilmu, tetapi juga untuk menyelesaikan serta menangani masalah yang dihadapi oleh masyarakat.Oleh itu, katanya apa yang dilakukan oleh KemPerkid adalah satu daripada usaha unutk menangani gejala sosial yang melanda negara termasuk dadah, murtad, kes pergaulan bebas dan sebagainya  Beliau turut merayu semua pihak termasuk kerajaan, agensi swasta, individu dan usahawan sama-sama membantu YADIM bagi menggerak aktifkan institusi berkenaan.

(Menteri di Jabatan Perdana Menteri (Hal Ehwal Agama) Datuk Idris Ahmad)


73 Laporan palsu babitkan hilang kad pengenalan diterima di gombak

KUALA LUMPUR, 24 Jun - Ada dalam kalangan orang ramai yang hilang kad pengenalan membuat laporan polis palsu mendakwa mereka disamun atau diragut bagi mengelak didenda Jabatan Pendaftaran Negara.Ketua Polis Daerah Gombak ACP Zainal Mohamed Mohamed yang mendedahkan perkara itu berkata sejak Januari lepas hingga kini pihaknya menerima 73 laporan palsu melibatkan individu berusia antara 20 dan 40 tahun.

(Ketua Polis Daerah Gombak ACP Zainal Mohamed Mohamed / Foto fail)

“Hasil siasatan mendapati pengadu menggunakan helah atau alasan seperti disamun dan diragut dengan setakat ini 71 kes telah didakwa di mahkamah manakala dua kes masih dalam siasatan,” katanya.Beliau berkata demikian pada sidang media selepas majlis pelupusan bahan kes Ibu Pejabat Polis Daerah Gombak oleh Ketua Jabatan Siasatan Jenayah Selangor SAC Baharudin Mat Taib hari ini melibatkan 1,335 kertas siasatan perjudian, wang palsu, barangan elektronik dan kontraband. Zainal Mohamed menasihatkan orang ramai supaya menjaga dokumen pengenalan diri dengan sebaiknya dan menegaskan selain denda, mereka yang didapati bersalah juga berdepan hukuman penjara.Sementara itu, Baharudin berkata polis menumpaskan sindiket curi kenderaan susulan penahanan 10 individu berusia 35 hingga 62 tahun dalam Ops Lejang pada 17 Jun hingga Rabu lepas.  “Kesemuanya ditahan di beberapa lokasi di Perak, Pahang, Kedah dan Johor… dengan penahanan ini, kami berjaya menyelesaikan 23 kes curi kenderaan membabitkan lapan kes di Johor, Selangor (tujuh), Perak (empat), Kedah (tiga) dan satu kes di Pahang,” katanya. Sindiket yang bergerak aktif sejak dua bulan lepas itu menyasarkan kenderaan mewah di kawasa pangsapuri, katanya.- BERNAMA


Segera perbaharui lesen LLM sebelum 30 Jun - JPJ

PUTRAJAYA, 24 Jun - Jabatan Pengangkutan Jalan (JPJ) memberikan peringatan kepada semua pemegang Lesen Memandu Malaysia (LMM) yang telah diberikan pelanjutan tempoh kuat kuasa atau tamat tempoh bermula pada 13 Jan 2021 berikutan penutupan operasi kaunter JPJ akibat pelaksanaan Perintah Kawalan Pergerakan (PKP) untuk segera memperbaharui lesen mereka sebelum 30 Jun ini.

Menurut Ketua Pengarah Jabatan Pengangkutan Jalan (JPJ) Datuk Zailani Hashim dalam satu kenyataan media hari ini, ia bagi mengelakkan pemegang lesen yang mencapai tarikh luput tersebut, menduduki semula ujian memandu.Beliau berkata pemakluman itu dikhususkan kepada mana-mana pemegang lesen yang diberikan Pelanjutan Tamat Tempoh (Keesahan) LLM iaitu Lesen Belajar Memandu (LDL), Lesen Memandu Percubaan (PDL), Lesen Memandu Kompeten (CDL) dan Lesen Vokasional (PSV/GDL), melalui pengecualian di bawah Kaedah 19 Kaedah-kaedah Kenderaan Motor (Lesen Memandu) 1992.

(Ketua Pengarah Jabatan Pengangkutan Jalan (JPJ) Datuk Zailani Hashim)

Menurutnya Pelanjutan Tamat Tempoh itu diberikan berikutan Perintah Kawalan Pergerakan 3.0 fasa pertama yang diumumkan oleh kerajaan mulai 1 Jun 2021 dan diberikan pengecualian oleh Menteri Pengangkutan (Datuk Seri Dr Wee Ka Siong) pada 14 Okt 2021. Beliau berkata pemegang LLM perlu segera melakukan transaksi pembaharuan sebelum tempoh akhir pelanjutan bagi mengelak pemegang lesen yang mencapai tarikh luput perlu menduduki semula ujian memandu sebagaimana permohonan lesen baharu memandu, seperti yang termaktub di bawah Akta Pengangkutan Jalan (APJ) 1987 (Akta 333) dan Kaedah-kaedah Kenderaan Motor (Lesen Memandu) 1992.Mengikut rekod di pangkalan JPJ, sehingga Rabu lepas jumlah pemegang lesen LDL yang belum memperbaharui lesen mereka adalah sebanyak 904,081, pemegang lesen PDL pula sebanyak 14,216 dan masing-masing bagi pemegang lesen CDL dan PSV/GDL yang belum memperbaharui lesen mereka adalah 197,030 dan 89,809.Zailani turut mengingatkan pemilik kenderaan untuk memperbaharui LKM mereka sebelum Khamis depan bagi mengelakkan sebarang implikasi tindakan undang-undang mengikut Seksyen 23(1) APJ 1987 kerana LKM tamat tempoh.Sehingga 30 Jun 2022, katanya jumlah LKM yang belum diperbaharui bagi tempoh tiga tahun adalah sebanyak 4.4 juta.


Empat nelayan warga Thailand ditahan

KUALA KEDAH, 24 Jun - Sebuah bot pukat tunda nelayan tempatan Kelas C bersama empat nelayan warga Thailand ditahan Agensi Penguatkuasaan Maritim Malaysia (APMM) Zon Maritim Kuala Kedah dalam satu rondaan operasi Op Aman di posisi sekitar 8.5 batu nautika barat Kuala Sala, Yan, rabu lalu. Pengarah Zon Maritim Kuala Kedah, Komander Maritim Noor Azreyanti Ishak berkata, bot nelayan terbabit ditahan ketika sedang bergerak dalam keadaan gelap semasa bot ronda Maritim Malaysia melakukan rondaan berkala di sekitar perairan Yan.

(Saiz mata pukat di bahagian keroncong kurang daripada 38 milimeter)

Ketika pemeriksaan dilakukan ke atas bot kelas C tersebut anggotanya mendapati semua kru dan tekong memiliki dokumen pengenalan diri serta permit yang sah, namun mereka didapati telah melakukan kesalahan di bawah seksyen 8 (b) Akta Perikanan 1985 iaitu saiz mata pukat di bahagian keroncong kurang daripada 38 milimeter. Keempat-empat nelayan ditahan dan bot bersama hasil tangkapan dianggarkan seberat satu tan dibawa ke Jeti Zon Maritim Kuala Kedah untuk tindakan lanjut.


Langkawi Legendary Ride kembali September ini

LANGKAWI, 24 Jun- Selepas dua tahun ditangguhkan akibat penularan wabak COVID-19, acara berbasikal ikonik, Langkawi Legendary Ride akan kembali September ini.Edisi kedua acara tersebut dijangka berlangsung pada 10 September, menyasarkan penyertaan 1,800 peserta.Timbalan Ketua Pegawai Eksekutif Sektor Perancangan dan Pembangunan, Lembaga Pembangunan Langkawi (LADA), Wan Kamarul Faisal Wan Kamardin berkata, Langkawi Legendary Ride 2022 telah berjaya menarik penyertaan 971 peserta.Menurut penganjur kejohanan, Azura Zainol Abidin, format pertandingan yang mula diperkenalkan sejak 2019 itu masih dikekalkan untuk penganjuran tahun ini."Ia terbahagi kepada tiga kategori iaitu Route 101 Legendary Ride dengan jarak 101 kilometer, Route 60 Eagle Ride dengan jarak 60 kilometer dan Route 30 Mahsuri Ride dengan jarak 30 kilometer," katanya.

Langkawi Legendary Ride 2019 sebelum ini telah berjaya menarik penyertaan penunggang basikal antarabangsa dari Singapura, Thailand, Jerman, Vietnam, Belanda, Amerika Syarikat dan Australia.


Demonstrasi jalanan bukan penyelesaian - Sultan Johor

JOHOR BAHRU, 24 Jun- Sultan Johor, Sultan Ibrahim Sultan Iskandar menegaskan demontrasi jalanan seperti dicadangkan seorang pemimpin parti DAP, bukan cara bertanggungjawab menyelesaikan isu kenaikan kos sara hidup. Sebaliknya, pandangan masyarakat boleh disampaikan kepada kerajaan menerusi pelbagai forum dan saluran lain. Titah baginda, undang-undang negara perlu dihormati, serta mengelak membuat kenyataan menghasut kerana ia tidak membantu. Selain tidak mencapai matlamat, ia akan mengakibatkan kekecohan, kerosakan dan kerugian kepada semua pihak. Perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik COVID-19.

(Sultan Johor, Sultan Ibrahim Sultan Iskandar)


Rasuah lulus ujian GDL: SPRM tahan 6 individu termasuk penguat kuasa

SEREMBAN, 24 Jun - Suruhanjaya Pencegahan Rasuah Malaysia (SPRM) telah menahan seramai enam individu termasuk dua pegawai penguat kuasa agensi kerajaan kerana disyaki terlibat dengan rasuah bagi meluluskan ujian memandu kelas Kenderaan Perdagangan (GDL) menerusi institusi memandu di sekitar Negeri Sembilan. Selain dua pegawai penguat kuasa tersebut, empat suspek lain merupakan tenaga pengajar dan pekerja di institusi memandu. Difahamkan, lima daripada enam suspek lelaki tersebut kini telah direman selepas Penolong Kanan Pendaftar Khairunnisa Kasa membenarkan permohonan reman oleh pihak SPRM di Mahkamah Khas Reman Seremban, hari ini.

(Enam individu termasuk dua pegawai penguat kuasa agensi kerajaan ditahan SPRM)

Empat daripada mereka direman selama lima hari, seorang selama tiga hari manakala seorang lagi dilepaskan dengan jaminan SPRM disebabkan faktor kesihatan.Menurut sumber, kesemua suspek berusia antara 35 hingga 65 tahun tersebut ditahan kira-kira jam 5 petang hingga 6 petang di Pejabat SPRM Negeri Sembilan, semalam. Katanya, mereka disyaki meminta dan menerima wang rasuah berjumlah antara RM300 sehingga RM650 daripada pemohon bagi meluluskan setiap ujian lesen memandu kelas GDL melalui tenaga pengajar institut memandu di sekitar Negeri Sembilan. Sementara itu, Pengarah SPRM Negeri Sembilan, Awangkok Ahmad Taufik Putra Awg Ismail ketika dihubungi mengesahkan penahanan tersebut. Katanya, kes tersebut disiasat mengikut Seksyen 16(a)(A) & Seksyen 17(a) Akta SPRM 2009.


ANGKASA kenal pasti sembilan koperasi tangani isu kekurangan ayam

KUALA LUMPUR, 24 Jun- Angkatan Koperasi Kebangsaan Malaysia Berhad (Angkasa) mengenal pasti sembilan koperasi yang boleh ditempatkan dalam industri ternakan ayam bagi menangani krisis kekurangan bekalan ayam di negara ini.Presidennya Datuk Seri Dr Abdul Fattah Abdullah berkata koperasi berkenaan mempunyai kapasiti untuk mengeluarkan kira-kira 3.7 juta ekor ayam setahun pada peringkat awal. “Kami (Angkasa) menyasarkan untuk meningkatkan angka ini secara berperingkat, tetapi sudah tentu usaha sedemikian memerlukan bantuan atau sokongan daripada kerajaan dan kerjasama rapat dengan sektor swasta seperti Pertubuhan Peladang Kebangsaan (Nafas),” katanya ketika menjadi tetamu jemputan pada program The Brief: Fortifying Malaysia’s Chicken Supply di Bernama TV.Baru-baru ini, Perdana Menteri Datuk Seri Ismail Sabri Yaakob mengumumkan Nafas dan Angkasa akan mengusahakan penternakan ayam dan jagung untuk mengeluarkan 174 juta ekor ayam setiap tahun bagi menangani krisis kekurangan haiwan ternakan itu.Menurut perdana menteri, Nafas merancang untuk mengawal 20 peratus pasaran ayam dengan mengeluarkan 144 juta ekor ayam setahun, manakala Angkasa mengeluarkan sebanyak 30 juta ekor setiap tahun.Abdul Fattah berkata Angkasa juga memeterai memorandum persefahaman (MoU) dengan Indian Farmers Fertiliser Cooperative Limited (IFFCO) baru-baru ini yang akan membuka lebih banyak peluang perniagaan untuk gerakan koperasi di Malaysia dan India dalam industri pertanian, asas tani dan perladangan.Menerusi MoU itu, Abdul Fattah percaya koperasi terlibat akan dapat meningkatkan pengeluaran mereka, termasuk dalam penanaman jagung bijirin dengan penggunaan teknologi baharu yang disediakan susulan kerjasama itu.- BERNAMA

(Presiden ANGKASA, Datuk Seri Dr Abdul Fattah Abdullah)


Sempadan Malaysia-Singapura dijangka sesak susulan cuti hujung minggu dan pesta buah

JOHOR BAHRU, 24 Jun- Kesesakan dijangka berlaku di sempadan Malaysia-Singapura berikutan cuti hujung minggu dan pesta buah-buahan di Johor.Exco Pelancongan, Alam Sekitar, Warisan dan Budaya Negeri, K. Raven Kumar berkata, ia bakal menyebabkan berlakunya pergerakan jumlah pelancong terbesar yang melintasi pusat pemeriksaan kedua-dua negara.Jelas beliau, Pihak Berkuasa Imigresen dan Pusat Pemeriksaan Singapura memaklumkan, trafik sesak sejak cuti sekolah awal bulan ini, dengan kira-kira 262,000 pengembara masuk setiap hari pada 3 hingga 5 Jun."Pengembara dinasihati membuat jadual perjalanan bagi mengelak terperangkap dalam kesesakan lalu lintas, serta mengelak waktu puncak," katanya.

(Datuk Onn Hafiz Ghazi bersama K. Raven Kumar mengadakan lawatan ke Kompleks Imigresen, Kastam dan Kuarantin (CIQ) Kompleks Sultan Abu Bakar, Gelang Patah, Isnin lepas.)

Tambah beliau, Jabatan Imigresen (JIM) juga sudah menaik taraf ruang ketibaan di Kompleks Kastam, Imigresen dan Kuarantin Bangunan Sultan Iskandar di pusat pemeriksaan Woodlands sejak 6 Jun.


MOSTI, TEGAS meterai MoU tingkatkan penglibatan syarikat pemula di Sarawak

KUCHING, 24 Jun - Kementerian Sains, Teknologi dan Inovasi (MOSTI) menerusi Cradle Fund Sdn Bhd (Cradle) hari ini memeterai Memorandum Persefahaman (MoU) dengan Tabung Ekonomi Gagasan Anak Sarawak (TEGAS) bagi memperluaskan lagi inisiatif MYStartup, seterusnya meningkatkan penglibatan syarikat pemula di Sarawak. Menteri Sains, Teknologi dan Inovasi Datuk Seri Dr Adham Baba berkata TEGAS akan menjadi wakil bagi inisiatif berkenaan, dengan Cradle sebagai penyokong program pembangunan ekosistem pemula yang dianjurkan di negeri ini.

(Menteri Sains, Teknologi dan Inovasi Datuk Seri Dr Adham Baba / Foto MOSTI)

“Kita akan pastikan keupayaan (syarikat) pemula niaga ini dapat dimajukan di peringkat antarabangsa. Saya akan pastikan, dalam pencarian bakat serta modal insan, peluang turut diberikan kepada anak-anak Sarawak untuk meningkatkan kemahiran teknologi dan masa depan di bawah Cradle,” katanya selepas merasmikan Jerayawara MYStartup Wilayah Timur di Kampung Digital TEGAS hari ini.Menurutnya program menambah kemahiran teknologi dan masa depan adalah bertujuan membantu rakyat Malaysia meningkatkan set kemahiran sedia ada berdasarkan keperluan industri dalam bidang sains dan teknologi seperti kecerdasan buatan serta blok rantai.Sarawak merupakan lokasi keempat selepas Kuala Lumpur, Johor dan Pulau Pinang bagi program MYStartup yang dilancarkan Februari lepas untuk memperkasa ekosistem komuniti pemula di Malaysia. Majlis itu turut menyaksikan beberapa MoU ditandatangani antara TEGAS bersama-sama syarikat dan universiti tempatan seperti Aerodyne Group, Universiti Tun Hussein Onn Malaysia (UTHM) dan Taylor’s University.Turut hadir Ketua Setiausaha MOSTI Datuk Zainal Abidin Abu Hassan, Timbalan Menteri Perancangan Bandar, Pentadbiran Tanah dan Alam Sekitar Sarawak Datuk Len Talif Salleh dan Pemangku Ketua Pegawai Eksekutif Kumpulan Cradle Norman Matthieu Vanhaecke.- BERNAMA


Program Jualan Terus Dari Ladang dan MyRakyat dapat sambutan hangat rakyat Perlis

KANGAR, 24 Jun-Lembaga Pemasaran Pertanian Persekutuan (FAMA) Perlis bakal menganjurkan program Jualan Terus Dari Ladang dan MyRakyat melibatkan ketiga-tiga kawasan parlimen di Perlis. Program akan diadakan dua kali bagi setiap parlimen dengan setiap kali penganjurannya nilai jualan disasarkan mencecah antara RM35,000 hingga RM40,000.Menurut Exco Negeri, Nurulhisham Yaakob, program Jualan Terus Dari Ladang dan MyRakyat ini membolehkan pengguna mendapatkan barangan keperluan pada harga berpatutan selain segar dan berkualiti.  Ia berikutan pengguna kini terbeban dengan kenaikan harga barangan dan langkah dilaksanakan FAMA ini mampu membantu pengguna mengurangkan perbelanjaan bagi mendapatkan barangan keperluan. "Kita sudah buat enam kali jualan di Perlis Jualan MyRakyat. Sambutan saya tengok sangat-sangat menggalakkan. Cadangan kita buat jualan ni dari pagi sehingga petang. Tapi setakat pagi ini saja dah hampir habis bahan-bahan bekalan jualan. Mungkin jualan-jualan tempat lain kita akan tambah lagi jumlah peniaga yang akan kita bawa,"kata Nurulhisyam. Beliau berkata demikian ketika meninjau Program Khas Jualan Terus Dari Ladang dan MyRakyat anjuran FAMA di Perkarangan Pejabat FAMA Negeri Perlis. Program yang berlangsung sejak 10.00 pagi hingga 6.00 petang itu melibatkan 35 usahawan yang memasarkan produk barangan kawalan, produk segar, buah-buahan tempatan serta produk Industri Asas Tani serta Industri Kecil dan Sederhana.


Kerajaan jamin pantau kestabilan harga BTS kelapa sawit

PORT DICKSON, 24 Jun- Kerajaan memberi jaminan untuk memantau kestabilan harga Buah Tandan Segar (BTS) kelapa sawit yang mengalami kejatuhan sejak kebelakangan ini.Harga BTS Kelapa Sawit itu dipercayai turun hingga ke paras RM1,000 satu tan metrik pada Jun berbanding mencecah RM1,800 pada harga tertinggi pasaran tahun ini.Menurut Timbalan Menteri Perusahaan, Perladangan dan Komoditi, Datuk Seri Dr. Wee Jeck Seng, pelbagai faktor menyumbang kepada keadaan itu yang memberi kesan langsung kepada industri komoditi berkenaan terutamanya pekebun kecil.Dalam pada itu, pihaknya akur dengan kebergantungan harga BTS Kelapa Sawit terhadap pemintaan dan penawaran antarabangsa selain faktor cuaca serta kekurangan tenaga kerja."Kerajaan akan melihat bagaimana kalau dapat, kita hendak stabilkan harga itu lebih penting daripada harga makin tinggi makin bagus untuk rakyatkan tapi inilah realiti yang berlaku."Jadi kita masih lagi melihat perkara ini, kami akan pastikan dan memantau seterusnya apa yang berlaku,"kata Wee.Beliau mengulas laporan media berhubung penurunan harga BTS Kelapa Sawit secara mendadak pada bulan ini sehingga mendatangkan keresahan kepada lebih 100,000 peneroka Felda di seluruh negara.Terdahulu, Datuk Seri Dr. Wee Jeck Seng merasmikan kiosk dan melancarkan Buku Manual Pembinaan Kiosk daripada Wood Plastic Composite (WPC).Projek usaha sama antara Majlis Perbandaran Port Dickson, Lembaga Perindustrian Kayu Malaysia serta pengeluar produk WPC tempatan itu merupakan projek penggalak pasaran dan promosi produk WPC sebagai alternatif kepada kayu dalam industri pembinaan.Ia dihasilkan melalui produk biokomposit mesra alam menggunakan dua bahan asas utama iaitu gentian semula jadi dan plastik.

(Datuk Seri Dr. Wee Jeck Seng pada sidang media selepas merasmikan kiosk dan melancarkan Buku Manual Pembinaan Kiosk daripada Wood Plastic Composite)


Beri perhatian khusus, tingkatkan pelaburan dalam industri pelancongan Islam - Nancy

PUTRAJAYA, 24 Jun- Kementerian Pelancongan, Seni dan Budaya (MOTAC), menggesa semua pihak berkepentingan dalam industri pelancongan untuk memberi perhatian khusus dan melabur lebih banyak dalam pasaran industri pelancongan Islam negara.Menterinya, Datuk Seri Nancy Shukri menjelaskan, Malaysia mempunyai kelebihan yang boleh dimanfaatkan untuk memajukan sektor Pelancongan dan Hospitaliti Mesra Muslim (MFTH).Jelas beliau, hebahan dan promosi produk pelancongan Islam di Malaysia sempena 'Minggu Pelancongan Islam' buat julung kalinya menjadi platform terbaik ke arah industri pelancongan yang lebih berdaya tahan, inklusif dan mampan.

(Menteri Pelancongan, Seni dan Budaya, Datuk Seri Nancy Shukri)

"Jadi ini adalah di antara perkembangan terbaru melalui Islamic Tourism Centre' (ITC), kalau kita lihat pencapaian ITC selama ini banyak sudah dilakukan, walaupun ia satu badan yang kecil tapi jadi satu tempat tumpuan untuk menganjurkan program-program yang juga boleh menarik pelancong dari luar negara terutama, dari negara Islam yang mencari tempat untuk mereka pergi melawat, untuk mereka melihat mempelajari lebih kepada sejarah Islam dan juga budaya Islam di negara kita," katanya.Beliau ditemui pemberita selepas Majlis Perasmian Minggu Pelancongan Islam di Putrajaya.Pada masa sama, beliau turut menyaksikan Majlis Menandatangani Memorandum Persefahaman antara 'Islamic Tourism Centre' (ITC) dengan Universiti Sains Islam Malaysia (USIM).Minggu Pelancongan Islam berlangsung dari 20 Jun hingga 3 Julai depan.


LPP laksana pelbagai inisiatif baharu, tingkat jaminan sekuriti makanan

KUALA LUMPUR, 24 Jun - Lembaga Pertubuhan Peladang (LPP) komited merancang dan melaksana pelbagai inisiatif baharu bagi mempertingkatkan jaminan sekuriti makanan negara.Menurut Ketua Pengarahnya, Datuk Azulita Salim, penggunaan teknologi terkini dalam sektor pertanian dilihat sebagai jalan terbaik memastikan pengeluaran makanan lebih menyeluruh.Ia sekali gus dapat meningkatkan pendapatan petani, penggunaan sumber lebih selamat dan input pertanian yang lebih cekap.Selain itu, LPP dan ahlinya turut diperkasakan supaya lebih proaktif melaksanakan aktiviti pertanian.

(Ketua Pengarah LPP, Datuk Azulita Salim ketika ditemu bual Berita RTM selepas menjadi tetamuprogram Selamat Pagi Malaysia (SPM) di Angkasapuri, Kuala Lumpur)

"Inisiatif yang kita perlu laksanakan seperti mana sekarang ini, kita lihat apa alternatif yang boleh kita gunakan selain apabila menerima cabaran kos pengeluaran yang meningkat, baja dan racun harganya meningkat, mungkin kita lihat alternatif baja secara organik yang boleh diguna, kemudian kita guna kaedah pertanian moden, 'smart farming' yang mana kita kurang menggunakan racun, seterusnya kita pastikan peladang-peladang muda ini menggunakan teknologi," kata beliau ketika ditemui selepas menjadi tetamu program Selamat Pagi Malaysia (SPM) di Angkasapuri, di sini. Azulita turut mengalu-alukan penglibatan pihak swasta supaya teknologi pertanian dapat digunakan dengan lebih cekap.


Guru tunjang kemenjadian murid, tingkat kecemerlangan pendidikan

ARAU, 24 Jun - Guru menjadi tunjang kepada kemenjadian murid dengan berbekalkan kemahiran, kepakaran dan kreativiti serta kesungguhan dimiliki, mereka menyantuni anak-anak didik di sekolah secara bersama-sama bagi memperkasa penyampaian pendidikan secara berkualiti.Oleh itu, Raja Muda Perlis Tuanku Syed Faizuddin Putra Jamalullail merakamkan ucapan tahniah dan terima kasih kepada semua guru atas kesediaan dalam meningkatkan profesionalisme dengan memberikan penekanan kepada kualiti, produktiviti dan modernisasi secara berterusan, berintergriti dan berhemah.

(Raja Muda Perlis Tuanku Syed Faizuddin Putra Jamalullail bersama  Rektor Universiti Fatoni - Thailand, Sheikh Dr. Ismail Lutfi Japakiya)

Titah baginda, setiap guru diharap terus memberikan komitmen dan dedikasi yang tinggi terhadap tugas dan tanggungjawab yang telah diamanahkan kerana sesungguhnya, komitmen dan dedikasi yang dizahirkan oleh para guru telah meningkatkan kecemerlangan pendidikan di negeri Perlis.Demikian titah baginda ketika menerima kunjungan mengadap oleh Rektor Universiti Fatoni - Thailand, Sheikh Dr. Ismail Lutfi Japakiya di Galeri Di Raja Arau.Dr. Ismail turut mempersembahkan beberapa naskah buku dihasilkan oleh beliau kepada Tuanku Syed Faizuddi termasuklah Sheikh Ismail Lutfi - Penyebar Salam Dari Patani, Coronavirus COVID-19, Wakaf Pelaburan, Teras Pembangunan Ekonomi Islam Dalam Menyebarkan Rahmat Ke Seluruh Alam dan Khusyuk - Asas Kejayaan Hidup.Berangkat sama ialah Raja Puan Muda Perlis, Tuanku Hajah Lailatul Shahreen Akashah Khalil.


KANGAR, 24 Jun - Hujan lebat berterusan yang melanda Perlis sejak awal pagi tadi menyebabkan berlakunya limpahan air bukit dikawasan Kompleks Eko Pelancongan Gua Kelam dan Taman Eko Rimba Bukit Ayer, Sungai Batu Pahat.Berikutan kejadian yang berlaku, kedua-dua pusat rekreasi berkenaan ditutup serta merta bermula hari ini sehingga diberitahu kelak.Menurut Pengarah Jabatan Perhutanan Negeri, Awang Shaffie Awang Ahmadni, penutupan dibuat berikutan keadaan yang amat berbahaya kepada semua pengunjung yang berkunjung ke pusat rekreasi Gua Kelam dan Bukit Ayer terutamanya yang melibatkan aktiviti air.

(Kompleks Eko Pelancongan Gua Kelam dan Taman Eko Rimba Bukit Ayer ditutup berikutan arus deras)

"Semua pengunjung diharap dapat mematuhi arahan dikeluarkan bagi mengelakkan sebarang kejadian tidak diingini berlaku."Hanya pusat pameran, penerokaan realiti maya dan bilik cermin bagi pemerhatian panorama Banjaran Nakawan yang dibuka untuk pengunjung," katanyaSelain Gua Kelam dan Bukit Ayer, pengunjung yang berkunjung ke mana-mana kawasan perkelahan yang terdapat di negeri ini diingatkan tidak turun mandi dan segera meninggalkan kawasan berkenaan sekiranya hujan lebat kerana bimbang berlaku limpahan air atau kepala air.Jabatan Perhutanan Negeri akan terus memantau semua pusat rekreasi disebabkan hujan lebat yang masih berlaku.


Insiden hilang ketika menyelam, syarikat resort dan bot didenda RM5,000

(Operasi mencari dan menyelamat empat penyelam warga asing yang hilang di Pulau Tokong Sanggol, dekat Mersing, Johor pada April lalu/ Foto fail)

JOHOR BAHRU, 24 Jun - Sebuah syarikat resort dan bot penumpang didenda RM5,000 oleh Mahkamah Majistret Kota Tinggi, semalam kerana beroperasi tanpa keanggotaan yang mencukupi, April lepas.Pengarah Zon Maritim Mersing Komander Maritim Khairul Nizam Misran berkata Majistret Rashidah Baharom menjatuhkan hukuman itu ke atas Winter Snow Sdn Bhd yang diwakili seorang lelaki berusia 61 tahun selepas mengaku bersalah terhadap pertuduhan tersebut.Beliau berkata wakil syarikat itu membayar denda berkenaan. "Maritim telah mendakwa syarikat resort dan bot yang terlibat dalam kejadian empat penyelam warga asing hilang ketika membuat latihan selaman di perairan Pulau Tokong Sanggol pada 6 April lepas dan tiga daripadanya berjaya ditemukan, manakala seorang penyelam remaja lelaki tidak ditemui. "Maritim telah membuat siasatan lanjut ke atas pengusaha resort dan bot, serta pengendali bagi mengenal pasti punca-punca kemalangan atau kecuaian yang berlaku," katanya dalam kenyataan hari ini. Khairul Nizam berkata hasil siasatan lanjut mendapati, sewaktu hari kejadian, bot tidak dikendalikan dengan kru yang mencukupi sebagaimana yang dikehendaki oleh Pegawai Pelabuhan di bawah Akta Perkapalan Saudagar 1952.

(Empat penyelam warga asing yang hilang sebelum ini di perairan Pulau Tokong Sanggol di manatiga daripadanya ditemukan selamat manakala seorang meninggal dunia/ Foto fail)

"Wakil syarikat didapati bersalah oleh mahkamah kerana telah melakukan kesalahan di bawah Kaedah 12 Peraturan Bot 1953 iaitu beroperasi tanpa keanggotaan yang mencukupi dan telah dijatuhkan hukuman denda sebanyak RM5,000," katanya. Beliau berkata pendakwaan dikendalikan Pegawai Pendakwa Agensi Penguatkuasaan Maritim Malaysia (Maritim Malaysia) Azlan Bohari, manakala wakil syarikat tidak diwakili peguam.Justeru, Khairul Nizam mengingatkan kepada semua pengusaha resort dan bot supaya mengikut segala undang-undang dan peraturan yang telah ditetapkan sebelum menjalankan aktiviti rekreasi air bagi mengelakkan sebarang kejadian kemalangan di laut berlaku termasuk kehilangan nyawa.Pada 6 April lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman, Mersing.Tiga penyelam Kristine Grodem, 35, warga Norway, Adrian Peter Chesters, 46, warga British dan Alexia Alexandra Molina, 18, warga Perancis ditemukan selamat manakala Nathen Renze Chesters, 14, warga Belanda meninggal dunia. -BERNAMA


Program Mari Derak Jeli perkenal pelbagai produk unik dan menarik di Kelantan

(Ketua Pengarah Penyiaran, Datuk Che Roslan Che Daud melepaskan peserta Konvoi Mari Derak Jeli (MDJ) di perkarangan Kelantanfm di Wakaf Che Yeh, Kota Bharu, Kelantan)

KOTA BHARU, 24 Jun - Program Mari Derak Jeli (MDJ), inisiatif dilaksanakan Kelantanfm menjadi platform RTM memperkenalkan pelbagai produk unik dan menarik di Kelantan khususnya jajahan Jeli kepada pelancong domestik dan antarabangsa untuk berkunjung ke negeri berkenaan. Ketua Pengarah Penyiaran, Datuk Che Roslan Che Daud berkata, program hasil cetusan Pengarah Penyiaran Kelantan, Wan Azhan Wan Hamat adalah pra-Program Jelajah Aspirasi Keluarga Malaysia yang akan berlangsung di Kelantan pada Julai depan. Pemilihan Jeli bertepatan dengan lokasinya yang strategik menawarkan keindahan alam semulajadi yang masih terpelihara, selaras dengan pengiktirafan Jeli sebagai "Bandar Paling Bahagia".  Kelantan mempunyai produk-produk industri kreatif dan unik yang sangat tinggi nilainya dan boleh dipromosikan melalui siaran kapsul atau dokumentari pendek sebagai medium untuk diketengahkan kepada orang ramai. Antaranya, aktiviti 'memerai' ikan. "Salah satu kita nak promosikan atau galakkan masyarakat pelancongan domestik untuk hadir beramai-ramai, hadir ke kawasan Jeli dan saya dapati di kawasan Jeli hasil selidik bahawa masyarakat di Jeli lebih suka bergotong-royong sebab itulah kita pilih program merai, itu antara satu keunikan yang ada, disebabkan perkara tersebut kita pilih sebagai satu destinasi untuk kita adakan Mari Derak Jeli," kata beliau pada Majlis Pelancaran Konvoi Mari Derak Jeli di perkarangan Kelantanfm di Wakaf Che Yeh, di sini.

(Ketua Pengarah Penyiaran, Datuk Che Roslan Che Daud ditemu bual Berita RTM pada majlis pelancaran Konvoi Mari Derak Jeli)

Sebagai simbolik program MDJ, Datuk Che Roslan turut menyertai konvoi motosikal berkuasa tinggi bersama-sama Wan Azhan dan juga Pengarah JPJ Kelantan, Misuari Abdullah. Konvoi akan merentasi perjalanan sejauh lebih 200 kilometer dan akan singgah di beberapa lokasi untuk menyantuni sepuluh keluarga yang kurang berkemampuan di Gunung Reng menerusi Program Kelantanfm Ambil Peduli, petang ini.Program MDJ selama dua hari itu dijayakan dengan kerjasama rakan strategik Kelantanfm iaitu i-Medikel, JPJ Kelantan serta Kelab Motosikal Gahagi Bikers. Jelas Che Roslan, RTM akan terus memperhebat program-program mendekati dan memahami denyut nadi rakyat seumpama itu dengan kerjasama kerajaan negeri daripada semasa ke semasa untuk mengangkat dan mempromosi produk-produk eko pelancongan serta keunikan yang terdapat di negeri berkenaan.


Amaran ribut petir di enam negeri

PETALING JAYA, 24 Jun- Jabatan Meteorologi Malaysia (MET Malaysia) mengeluarkan amaran ribut petir, hujan lebat dan angin kencang.Ia dijangka berlaku di beberapa kawasan di Perak, Pahang, Selangor, Wilayah Persekutuan Putrajaya, Negeri Sembilan dan Sarawak sehingga pukul 1.00 tengah hari.

Di negeri Perak melibatkan kawasan Kuala Kangsar, Manjung, Kinta, Perak Tengah, Kampar, Bagan Datuk dan Batang Padang.Sementara itu, di Pahang membabitkan Tanah Tinggi Cameron, Selangor (Kuala Langat dan Sepang), Negeri Sembilan (Seremban dan Port Dickson).Manakala Sarawak membabitkan Miri iaitu Subis dan Miri.


MCMC keluarkan 40 notis wajib kepatuhan libatkan 449 lokasi jalur lebar

KUALA LUMPUR, 24 Jun - Suruhanjaya Komunikasi dan Multimedia Malaysia (MCMC) mengeluarkan 40 notis wajib kepatuhan melibatkan 449 lokasi jalur lebar dari 1 Januari hingga 15 Jun lalu.Jumlah lokasi tersebut sebahagian daripada 3,038 lokasi di seluruh negara yang terlibat dalam proses audit teknikal di bawah Standard Mandatori bagi Kualiti Perkhidmatan (MSQoS).MCMC dalam kenyataan memaklumkan, lokasi berkenaan dipilih berdasarkan rekod aduan diterima pihaknya.Daripada jumlah notis yang dikeluarkan, tiga maklum balas notis telah dinilai."MCMC turut mengemukakan Arahan Suruhanjaya kepada tiga syarikat telekomunikasi iaitu Celcom Axiata Berhad, Digi Telecommunications Sdn Bhd dan U Mobile Sdn Bhd."Ketiga-tiga syarikat didapati gagal memenuhi piawaian perkhidmatan jalur lebar dan menambah baik kualiti perkhidmatan di beberapa kawasan di Langkawi dan destinasi tumpuan pelancong," menurut kenyataan tersebut.

Arahan Suruhanjaya didaftarkan pada 19 Mei 2022 menuntut syarikat terbabit membuat penambahbaikan kualiti perkhidmatan dan kualiti pengalaman pengguna pada tahap yang baik dan memenuhi MSQoS.Jika gagal, syarikat telekomunikasi berisiko dikenakan penalti sehingga 200 ribu ringgit di bawah seksyen 109, Akta Komunikasi dan Multimedia (AKM).Proses audit dilaksanakan bagi memantau tahap prestasi kualiti perkhidmatan yang disediakan oleh penyedia perkhidmatan.


Pembangunan projek ECRL dijangka capai 37 peratus hujung tahun ini

BUKIT TINGGI, 24 Jun - Projek Laluan Rel Pantai Timur, ECRL dijangka mencapai 37 peratus menjelang akhir tahun ini walaupun berdepan dengan pelbagai cabaran global.

Menteri Pengangkutan, Datuk Seri Dr. Wee Ka Siong berkata pihaknya optimis dapat mengatasi cabaran tersebut yang turut melibatkan kekurangan pekerja dan kos bahan binaan yang semakin meningkat.

(Menteri Pengangkutan, Datuk Seri Dr Wee Ka Siong)

"Kita ada mekanisma untuk mengatasinya. Jadi kita yakin untuk mengatasi masalah ini dengan harapan ia akan berakhir kerana akan memberi kesan jangka panjang," katanya kepada pemberita selepas majlis perasmian kerja pengorekan Terowong Genting ECRL, di sini.

Tambah Wee, Ketika ini,kerja-kerja pembinaan telah mencapai 30 peratus setakat Mei lalu.


Subsidi untuk rakyat tidak dimansuh sebaliknya  terus ditambah - Annuar

KUALA LUMPUR, 24 Jun - Menteri Komunikasi dan Multimedia, Tan Sri Annuar Musa berkata kerajaan tidak menarik balik subsidi yang diberikan kepada rakyat, malah meningkatkan lagi pemberiannya bagi membantu meringankan beban mereka yang terkesan dengan kenaikan harga barang ketika ini.Katanya, kerajaan sentiasa prihatin dengan masalah kos sara hidup yang dihadapi rakyat, sehingga menampung sejumlah RM43 bilion subsidi untuk pelbagai perkara.

"Saya nafikan sekeras-kerasnya, tidak pernah ada keputusan untuk menarik balik segala subsidi pada 31 Julai seperti didakwa. Ini adalah fitnah sangat besar dan sama sekali tidak benar dengan apa yang kerajaan sudah putuskan."Kerajaan pimpinan Perdana Menteri buat keputusan jitu iaitu dasar membantu rakyat melalui subsidi dikekalkan, malah jumlah subsidi ditingkatkan, selain subsidi lama yang masih berjalan sedang dikaji supaya pelaksanaannya lebih berkesan," katanya dalam sidang media, di sini.Beliau mengulas mengenai sebuah video di laman Tik Tok yang mendakwa kerajaan akan menarik balik semua subsidi pada 31 Julai ini, sehingga mengakibatkan rakyat melakukan pembelian panik.Perdana Menteri, Datuk Seri Ismail Sabri Yaakob pada Rabu mengumumkan kerajaan masih mengekalkan subsidi minyak masak dengan jumlah RM4 bilion untuk tahun ini, bagi menanggung kategori minyak masak kampit satu kilogram (kg).Perdana Menteri berkata, program subsidi yang bermula sejak Jun 2007 itu, adalah subsidi yang ditanggung kerajaan bagi minyak masak kampit berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.Tan Sri Annuar turut mengingatkan, walaupun media sosial mempunyai akses kebebasan dalam menyalurkan sebarang maklumat dan pandangan, namun ia harus disertai dengan sikap tanggungjawab dan tidak disalah guna untuk tujuan tidak baik."Peluang kebebasan itu perlu digunakan sebaik mungkin untuk tujuan positif, memberi pandangan dan teguran berfakta, sekali gus tidak menyebarkan berita palsu yang memudaratkan rakyat."Namun orang ramai perlu sedar, menyebar berita palsu satu kesalahan dan ada undang-undang yang mengawalnya, mereka yang sengaja berbuat demikian boleh disabitkan dengan tindakan tertentu," katanya.


Pindaan Akta Persaingan 2010 selaras amalan antarabangsa - PM

PETALING JAYA, 24 Jun - Pindaan Akta Persaingan 2010 adalah bertujuan untuk memastikan undang-undang persaingan negara lebih komprehensif dan selaras dengan amalan antarabangsa.Perdana Menteri, Datuk Seri Ismail Sabri Yaakob berkata akta itu yang kini dalam proses pindaan terutama berhubung pengenalan peruntukan rejim kawalan penggabungan akan memberikan Suruhanjaya Persaingan Malaysia (MyCC) kuasa untuk menilai dan menyiasat transaksi penggabungan yang berpotensi menyebabkan penumpuan pasaran dan boleh menjurus kepada monopoli dalam pasaran.

"Kita semua tahu karenah monopoli yang sentiasa menimbulkan keresahan dalam kalangan Keluarga Malaysia, lebih-lebih lagi apabila monopoli ini cuba terus-menerus mengganggu persaingan serta menghalang kemasukan pesaing kecil dalam pasaran."Pindaan terhadap Akta Persaingan dan Akta Suruhanjaya Persaingan Malaysia ini akan memberi kuasa kepada MyCC untuk menangani isu persaingan yang lazim dalam landskap ekonomi yang sentiasa berubah dengan berkesan dan cekap," katanya pada ucapan Persidangan Undang-undang Persaingan 2022 MyCC ketiga, di sini pada Khamis.Teks ucapan beliau dibacakan Menteri Perdagangan Dalam Negeri dan Hal Ehwal, Pengguna Datuk Seri Alexander Nanta Linggi.Tambah Ismail Sabri, kerajaan menyokong penuh usaha MyCC untuk memperkenalkan rejim itu dalam memastikan ekonomi negara sentiasa rancak berkembang.


MOT diminta rangka kadar tambang berpatutan untuk ECRL - PM

BUKIT TINGGI, 24 Jun - Kementerian Pengangkutan (MOT) diminta untuk mengadakan perbincangan dengan pihak berkepentingan bagi merangka kadar tambang yang amat berpatutan untuk perkhidmatan Projek Laluan Rel Pantai Timur (ECRL) yang dijangka mula beroperasi pada Januari 2027.Perdana Menteri, Datuk Seri Ismail Sabri Yaakob berkata kadar itu hendaklah seperti tambang perkhidmatan tren elektrik (ETS) Keretapi Tanah Melayu Berhad yang disifatkannya sebagai mesra rakyat.Katanya, Malaysia Rail Link Sdn Bhd (MRL) juga difahamkan bakal menjana pendapatan sampingan yang dapat menampung kos pengoperasian dan bayaran balik pinjaman pembinaan projek ECRL daripada China EXIM Bank.

"Sehubungan itu, sebuah syarikat usaha sama dengan nisbah kepentingan 50:50 antara MRL dan China Communications Construction Company Ltd (CCCC) sedang dirancang penubuhannya bagi menjayakan pengendalian operasi perkhidmatan ECRL termasuk menanggung kos dan risiko operasi secara bersama."Syarikat usaha sama ini bakal menyediakan bantuan teknikal dan memperhebatkan pemindahan teknologi kereta api serta bersama-sama mengendali dan menyelenggarakan ECRL untuk jangka masa panjang," katanya ketika berucap di majlis perasmian kerja pengorekan Terowong Genting ECRL, di sini.Terowong sepanjang 16.39 kilometer (km) yang menembusi Banjaran Titiwangsa itu adalah terowong rel terpanjang di rantau ini menghubungkan Bentong dan Gombak.Sebahagian seksyen C jajaran utara laluan ECRL itu dijangka siap dalam tempoh 3 tahun.


Lebih 48,000 pelatih ikuti pengajian TVET@KPLB

SUNGAI PETANI, 23 Jun- Lebih 48,800 pelatih sedang mengikuti pengajian di institusi Pendidikan dan Latihan Teknikal dan Vokasional (TVET) di bawah Kementerian Pembangunan Luar Bandar (KPLB) setakat 31 Mac lepas.Menterinya, Datuk Seri Mahdzir Khalid berkata, jumlah tersebut dijangka akan terus meningkat sejajar dengan tahap kebolehpasaran pelatih yang kini berada pada tahap 87.53 peratus.“Kita ada tahap sijil, diploma, sarjana muda, sarjana dan Doktor Falsafah jadi maknanya laluannya boleh semua daripada Sijil Kemahiran Malaysia (SKM).Hari ini kita mula promosi di minggu TVET negara dan selepas itu kita akan pergi juga ke negeri-negeri lain untuk kita promosikan apa kursus yang kita ada, yang kita boleh tawarkan kepada anak-anak muda kita yang memerlukan sokongan selepas Sijil Pelajaran Malaysia (SPM)," katanya selepas merasmikan Ekspo Institusi Pendidikan TVET@KPLB 2022.

(Datuk Seri Mahdzir Khalid, Menteri Pembangunan Luar Bandar)

Datuk Seri Mahdzir berkata, antara yang mendapat permintaan tinggi dalam kalangan pemain industri terhadap pelatih TVET di bawah kementerian ialah bidang berkaitan multimedia dan digital.Selain itu, katanya pelatih yang mengikuti pengajian dalam bidang automatif dan kejuruteraan turut mendapat permintaan yang baik.Beliau berkata KPLB akan berusaha memastikan kebolehpasaran pelatih dan kualiti kursus yang ditawarkan ditingkatkan dengan mengenal pasti kemahiran yang benar-benar boleh dipadankan dengan industri."Apa yang kita buat sekarang ini adalah setiap kursus itu ada kerjasama dengan pemain industri supaya ia sepadan.Contohnya kalau kita buat sesuatu kursus, siapa pemain industri yang mahu ambil pelatih tersebut, Jika ada permintaan kita boleh kerjasama siap-siap," katanya.Sementara itu, Datuk Seri Mahdzir berkata masyarakat perlu mengubah pandangan mengenai TVET yang kononnya dianggap sebagai laluan bagi pelajar yang gagal meneruskan pengajian mengikut laluan akademik."Kita perlu terus bawa lebih banyak kisah kejayaan (pelatih TVET) dalam media sosial dan sebagainya kerana masih ada stigma yang mengatakan TVET ini untuk pelajar yang tidak lepas laluan akademik. Padahal TVET itu sudah ditingkatkan standardnya ," katanya lagi.Ekspo Institusi Pendidikan TVET@KPLB 2022 berlangsung tiga hari bermula hari ini yang merupakan medan bagi promosi secara tahunan program TVET yang ditawarkan pelbagai agensi dan jabatan di bawah KPLB bagi menarik minat dan seterusnya meningkatkan pengambilan serta kemasukan pelajar baharu.Penganjuran ekspo ini melibatkan penyertaan dan kerjasama 280 Institusi Pendidikan TVET@KPLB di bawah tujuh agensi utama KPLB antaranya Jabatan Kemajuan Masyarakat, Jabatan Kemajuan Orang Asli, Majlis Amanah Rakyat dan Pihak Berkuasa Kemajuan Pekebun Kecil Perusahaan Getah (RISDA).


Ismail Sabri berdepan cabaran besar sebagai PM

KUALA LUMPUR, 23 Jun- Datuk Seri Ismail Sabri Yaakob merupakan Perdana Menteri yang berdepan dengan pelbagai situasi mencabar dalam menguruskan negara yang tidak pernah dilalui oleh perdana menteri lain sebelum ini.Menteri Komunikasi dan Multimedia, Tan Sri Annuar Musa berkata, ia termasuk mengendalikan pelbagai isu antaranya mengawal pandemik COVID-19, menguruskan impak kenaikan harga minyak dan menyatukan kerajaan dan pembangkang melalui Memorandum Persefahaman (MoU) Transformasi dan Kestabilan Politik."Perkara-perkara ini meletakkan PM, Datuk Seri Ismail Sabri dari UMNO dalam situasi yang tidak pernah dialami oleh mana-mana PM lain, jadi tidak wajar penilaian yang merendah-rendahkan PM dari parti sendiri," katanya dalam sidang media hari ini.

(Tan Sri Annuar Musa, Menteri Komunikasi dan Multimedia)

Beliau mengulas kenyataan Timbalan Pengerusi Badan Perhubungan UMNO Johor, Datuk Nur Jazlan Mohamed yang dilaporkan melabel Datuk Seri Ismail Sabri sebagai Perdana Menteri daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.Tan Sri Annuar yang juga merangkap ahli parlimen Ketereh berkata, walaupun setiap pihak bebas mengeluarkan pandangan peribadi, Nur Jazlan dilihat mempunyai kekurangan dalam membuat penilaian itu. "Dia bukan seorang yang berada dalam kerajaan jadi banyak benda dia tak tahu, dia bukan seorang yang rapat dengan PM, lagilah banyak dia tak tahu, apatah lagi kalau dia ada niat, lagilah dia terpengaruh dengan kecenderungan politik dia. Macam mana ada PM mewakili parti yang hanya ada 38 kerusi dan berhempas pulas dengan COVID-19 serta cabaran ekonomi, sepatutnya kita bantu dan bersimpati tetapi sebaliknya ada yang buat tuduhan tidak berasas," katanya lagi.Beliau turut mempersoalkan tindakan ahli UMNO yang cuba melemahkan pemimpin daripada parti sendiri sedangkan ada pihak lain yang memberi sokongan kepada kepimpinan perdana menteri.


KKM sasar wujud lebih banyak pusat sehenti rawat masalah tidur

REMBAU, 23 Jun- Kementerian Kesihatan (KKM) menyasarkan untuk mewujudkan Pusat Sehenti Masalah Tidur di 13 hospital dan  27 hospital berpakar lain di seluruh negara dalam tempoh lima tahun akan datang.Menteri Kesihatan Khairy Jamaluddin berkata, setakat ini pusat sehenti seperti itu hanya terdapat di Hospital Putrajaya, Hospital Serdang, Hospital Kuala Lumpur dan Hospital Sultanah Bahiyah dengan masing-masing mempunyai satu makmal tidur tahap satu.“Jika ambil kira 13 hospital dengan kemudahan (makmal tidur) tahap satu dan 27 hospital berpakar (tahap tiga dan empat) ia akan melibatkan kos RM1.5 juta," katanya ketika berucap pada majlis perasmian perkhidmatan Otorinolaringologi (ORL) dan ‘Sleep Lab’ di Hospital Rembau di sini hari ini.Beliau berkata pusat sehenti itu akan membolehkan rawatan pelbagai disiplin kerana masalah Obstructive Sleep Apnea (OSA) berkait rapat dengan pelbagai masalah komorbiditi lain.Jelasnya, pesakit memerlukan ujian polysomnography atau lebih dikenali sebagai ‘sleep study’ atau ujian tidur untuk mendiagnosis OSA yang semakin meningkat dan kekangan utama dihadapi pihak hospital yang mempunyai perkhidmatan ORL ialah kekurangan kemudahan untuk melaksanakan ujian tidur.Beliau berkata bilangan hospital yang mempunyai kemudahan ini juga terlalu sedikit bilangannya di negara ini berbanding keperluan serta bilangan pesakit. “Mengambil contoh di Negeri Sembilan, pesakit perlu menunggu lebih enam bulan untuk menjalani ujian tidur di Hospital Serdang atau di Hospital Putrajaya. KKM komited untuk menambah baik perkhidmatan ini dengan meningkatkan kemudahan makmal tidur di semua hospital yang mempunyai kepakaran ORL,” katanya.

Beliau berkata ini termasuk menyediakan peralatan yang sesuai untuk tahap satu polysomnography iaitu ujian yang terbaik untuk masalah OSA.Khairy menjelaskan gangguan tidur atau ‘sleep apnea’ iaitu keadaan apabila seseorang itu berhenti bernafas sewaktu tidur didapati semakin meruncing dengan sekitar 15 peratus hingga 30 peratus rakyat di Malaysia menghidapi masalah itu."Antara gejala utama yang dialami oleh seseorang berkemungkinan menghidapi sleep apnea ialah berdengkur yang kuat serta berhenti bernafas seketika semasa tidur; mengantuk yang melampau di siang hari serta tertidur sewaktu memandu (microsleep)."Kebanyakan masa sleep apnea hanya dianggap sebagai ‘masalah berdengkur’, tetapi keadaan ini lebih serius dan memerlukan perhatian segera. Sleep apnea adalah sangat bahaya kerana ia bukan sahaja boleh menyebabkan kemalangan tetapi jika tidak dirawat, boleh menyebabkan penyakit kronik seperti darah tinggi, serangan jantung, lemah jantung serta angin ahmar," katanya.Khairy berkata menerusi kajian Jurnal Perubatan Respiratori Lancet 2019, kira-kira 77.2 peratus rakyat di negara ini dianggarkan mengalami OSA tahap rendah, berbanding 7.8 peratus rakyat Hong Kong yang dianggarkan menghadapi masalah serupa. Selain itu, statistik Polis Diraja Malaysia (PDRM) turut melaporkan sebanyak 1,305 kematian jalan raya dari 2011 hingga 2021 berpunca daripada kemalangan akibat pemandu kenderaan yang tertidur (microsleep) semasa mengoperasikan kenderaan mereka.- BERNAMA


Pelan Strategik MAIWP 2021-2025 fokus urus kemiskinan komprehensif, menyeluruh

KUALA LUMPUR, 23 Jun- Majlis Agama Islam Wilayah Persekutuan (MAIWP) membangunkan Pelan Strategik MAIWP 2021-2025 dan Manfaat Kewangan Asnaf bagi memfokuskan pengurusan kemiskinan komprehensif dan menyeluruh terutama menerusi dana zakat, wakaf dan sumber am.Menteri di Jabatan Perdana Menteri (Hal Ehwal Agama), Datuk Idris Ahmad berkata, ia merupakan inisiatif untuk melestarikan sistem penyampaian perkhidmatan MAIWP kepada masyarakat Islam di Wilayah Persekutuan Kuala Lumpur, Putrajaya dan Labuan."Jadi nak menunjukkan tentang empat dokumen penting ini yang bersifat holistik, untuk memastikan supaya MAIWP terus berada dalam keadaan yang sentiasa boleh menghadapi beberapa suasana mencabar khususnya sepertimana yang kita semua maklum fenomena dunia yang berlaku pada hari ini," katanya ketika menghadiri Majlis Pelancaran Pelan Strategik MAIWP 2021-2025 dan Manfaat Kewangan Asnaf di Pusat Konvensyen Kuala Lumpur yang disempurnakan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah secara maya.Pelan Strategik yang bertemakan "Empowering & Enterprising" itu disokong enam teras strategik utama antaranya, meningkatkan impak dan keberkesanan agihan zakat MAIWP dalam membasmi kemiskinan serta melestarikan pengurusan hasil dan hartanah umat Islam.

Jelas beliau lagi, kejayaan pelaksanaan pelan ini akan menjadi asas untuk MAWIP bergerak pantas, proaktif dan sentiasa cakna dengan denyut nadi ummah.


Bekalan ayam, ikan dijamin mencukupi

BESUT, 23 Jun- Bekalan ayam dan ikan dijamin mencukupi bagi menampung keperluan pengguna.Menteri Pertanian dan Industri Makanan, Datuk Seri Dr. Ronald Kiandee berkata, berdasarkan pemantauan, kedua-dua bahan mentah itu tidak lagi mengalami gangguan bekalan seperti tiga minggu laluJelas beliau, pihaknya juga sentiasa memantau bekalan ayam dan ikan secara berterusan agar harganya stabil di pasaran."Apa yang kami pantau sejak tiga empat minggu yang lalu ini, kita tidak berhadapan dengan sebarang gangguan bekalan sama ada di peringkat pasar raya, pasar atau pasar tani. Jadi sebab itu kami katakan bahawa bekalan ayam kini stabil di negara ini dan kami selalu memantau kenaikan dari segi kos input yang berlaku di semua negara," katanya selepas menghadiri sambutan Hari Peladang, Penternak dan Nelayan peringkat Negeri Terengganu.

Tambah beliau, pihak kementerian tetap memantau isu kenaikan kos pengeluaran khususnya melibatkan bahan api dan makanan haiwan seperti di subsektor penternakan ayam dan perikanan.

(Datuk Seri Dr. Ronald Kiandee, Menteri Pertanian dan Industri Makanan)

"Kerajaan akan mengkaji semula pemberian subsidi selepas membuat keputusan menghentikan pemberian subsidi kepada pihak industri hujung bulan ini.Ia akan digantikan dengan bantuan kewangan kepada kumpulan sasar B40 secara langsung," katanya lagi.


Gelombang baharu COVID-19 dijangka berlaku lebih awal

REMBAU, 23 Jun- Gelombang baharu jangkitan COVID-19 di negara ini dijangka berlaku lebih awal daripada jangkaan dua hingga tiga bulan akan datang berdasarkan peningkatan kes harian.Bagaimanapun, Menteri Kesihatan, Khairy Jamaluddin berkata, negara bersedia menghadapinya.Beliau menegaskan, kenyataannya itu bukan untuk menakutkan rakyat tetapi lebih kepada langkah pencegahan supaya dapat mengawalnya ketika fasa peralihan ke endemik kini.“Saya rasa mungkin gelombang itu lebih awal berdasarkan kepada ramalan yang kita sedang buat, contohnya hari ini, kes sudah melebihi 2,700 kes, sebelum ini paras kita 1,000 hingga 2,000 kes tetapi sejak dua tiga hari ini, kes melebihi 2,000.Selain itu kes meningkat dengan dua kluster baharu dan semua negeri menunjukkan peningkatan kes, kecuali di Selangor, Johor, Kedah, Terengganu dan Wilayah Persekutuan menunjukkan sedikit penurunan,” katanya selepas merasmikan perkhidmatan Otorinolaringologi (ORL) dan ‘Makmal Tidur’ di Hospital Rembau di sini.

Beliau sekali lagi menyarankan warga emas berusia 60 tahun ke atas agar mengambil dos penggalak vaksinasi COVID-19 sebagai persediaan menghadapi gelombang seterusnya.Media sebelum ini melaporkan Khairy berkata gelombang baharu diramalkan akan berlaku dalam tempoh dua hingga tiga bulan akan datang.“Walaupun sudah masuk ke fasa peralihan, COVID-19 belum berakhir  masih ada dengan kita, ini kita perlu lalui. Sebab itu banyak langkah-langkah pencegahan kesihatan awam masih dikekalkan,” katanya lagi.Dalam pada itu Khairy berkata tiada jangkitan kes cacar monyet dilaporkan dalam negara setakat ini.


Najib mempunyai kuasa buat keputusan 1MDB, kata Ahmad Husni

KUALA LUMPUR, 23 Jun - Perbicaraan kes 1MDB, Bekas Menteri Kewangan dua, Datuk Seri Ahmad Husni Mohamad Hanadzlah, 70, hari ini memberitahu Mahkamah Tinggi Kuala Lumpur bahawa Datuk Seri Najib Razak mempunyai kuasa penuh dalam membuat keputusan apa apa urusan mengenai 1MDB.Pada Prosiding pagi tadi, Datuk Seri Ahmad Husni berkata beliau pernah meluahkan kebimbangan terhadap projek 1MDB kepada Datuk Seri Najib Razak.“Pada 2009, saya beritahu Najib bahawa 1MDB tidak boleh ditubuhkan tanpa kajian kebolehlaksanaan, yang Najib mengatakan bahawa beliau akan meneruskan (penubuhan syarikat pelaburan itu) dan memintanya agar tidak masuk campur.

(Bekas Perdana Menteri Datuk Seri Najib Tun Razak (kiri) hadir di Kompleks Mahkamah Kuala Lumpur hari ini)

“Berhubung projek usaha sama dengan PSI, saya beritahu beliau yang pertama, masih belum ada telaga minyak lagi. Jika tiada minyak, bermakna kita akan hilang pelaburan, 1MDB tidak mempunyai rekod prestasi dalam petroleum. Saya juga beritahu beliau bahawa 1MDB tidak ada pengalaman dalam bidang cari gali minyak dan sepatutnya diserahkan kepada Petronas.“Tetapi beliau beritahu saya agar tidak campur tangan lagi. Itu menunjukkan beliau mempunyai kuasa kerana tiada perbincangan,” katanya ketika sesi pemeriksaan semula oleh Timbalan Pendakwa Raya Kanan Datuk Seri Gopal Sri Ram pada perbicaraan Najib berhubung penyelewengan RM2.3 bilion dana 1MDB.Ini dapat dilihat apabila bekas perdana menteri itu masih meneruskan projek usahasama 1MDB dengan PetroSaudi International Ltd.Bekas bendahari UMNO turut memaklumkan 1MDB tidak sepatutnya ditubuhkan kerana tanpa kajian kebolehlaksanaan.Antara tujuan kajian itu adalah untuk membuat penilaian praktikal terhadap cadangan projek serta risiko dari segi perniagaan dan kewangan.Datuk Seri Najib Razak berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.


Empat pertuduhan rasuah melibatkan Lim Guan Eng bernilai RM6.34 bilion

KUALA LUMPUR, 23 Jun - Perbicaraan kes rasuah melibatkan Lim Guan Eng, seorang kontraktor memberitahu Mahkamah Seksyen Kuala Lumpur bahawa dia pernah memberi wang tunai berjumlah RM200,000 kepada bekas Menteri Kewangan, Lim Guan Eng dan merangkap bekas Ketua Menteri Pulau Pinang pada 2013 dan 2014.Pemberian tersebut bertujuan sebagai mengotakan janji selepas syarikatnya diberikan projek pembinaan terowong dasar laut dan jalan utama di Pulau Pinang.Pada Prosiding hari ini, Datuk Zarul Ahmad Mohd. Zulkifli, 62, yang merupakan Pengarah Consortium Zenith Beijing Urban Construction Group Sdn. Bhd. (CZBUCG) itu berkata,wang itu sebahagian daripada rasuah yang diminta oleh Lim Guan Eng melibatkan nilai 10 peratus daripada hasil keuntungan bersih yang diperoleh syarikatnya.Beliau menyerahkan wang RM100,000 kepada Lim pada 2013 sebagai tanda ‘milestone’ pembayaran perjanjian awal daripada keuntungan projek pembinaan jalan-jalan utama dan terowong dasar laut di Pulau Pinang.

(Bekas Ketua Menteri Pulau Pinang Lim Guan Eng (kanan) hadir di Kompleks Mahkamah Kuala Lumpur hari ini)

"Sumber wang tunai RM100,000 ini adalah dari wang syarikat ZCSB. Duit RM100,000 ini adalah sebahagian wang rasuah daripada 10 peratus yang diminta oleh YB Lim Guan Eng," katanya.Zarul Ahmad berkata demikian ketika membacakan pernyataan saksinya pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.Menceritakan kejadian itu, Zarul Ahmad berkata beliau telah membuat temu janji dengan Lim pada Ogos 2013 melalui setiausaha sulit kanan Lim untuk memberi laporan berkenaan projek tersebut dan juga mendapat nasihat hala tuju daripada ahli politik itu.Dalam pertemuan Ogos 2013, Zarul menyerahkan wang tunai RM100,000 dalam sampul kepada Lim di pejabatnya di KOMTAR.Manakala pada Januari 2014 menjelang sambutan Tahun Baru Cina sebanyak RM100,000 lagi milik syarikatnya Vista Lestari Development Sdn. Bhd diberikan kepada Lim dalam pertemuan di tempat yang sama.Saksi pendakwaan ke-23 itu turut menyatakan pada pertemuan bekas Menteri Kewangan itu tidak bertanya kandungan sampul tersebut dan juga tidak menerima sampul tersebut malah kelihatan gembira.

Lim yang juga bekas setiausaha agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017Perbicaraan di hadapan Hakim Azura Alwi bersambung esok.


ECRL pencetus perubahan dengan limpahan manfaat untuk rakyat

BUKIT TINGGI, 23 Jun - Projek Laluan Rel Pantai Timur, ECRL disifatkan sebagai "game changer" yang bakal membawa limpahan manfaat khususnya kepada negeri di sepanjang jajarannya.  Dijangka siap pada 2027, ECRL, Keluarga Malaysia berpeluang menikmati perkhidmatan moden, selamat dan efisien ke Pantai Timur.  Terowong Berkembar Genting bakal menjadi terowong rel terpanjang rantau ini apabila siap sepenuhnya dalam masa tiga tahun.  Ia merupakan sebahagian Seksyen C Jajaran Utara ECRL, menghubungkan kawasan Bentong dan Terminal Bersepadu Gombak di Lembah Klang.  Menurut Perdana Menteri Datuk Seri Ismail Sabri Yaakob ini merupakan komponen utama.

(Pelaksanaan projek yang melibatkan jajaran sepanjang 665 km dari Kelantan ke Selangor dengan kos pelaksanaan RM50.27 bilion)

"Pembinaan Terowong Berkembar Genting ini adalah antara komponen utama Projek ECRL kerana ia dapat melengkapkan jambatan darat atau "landbridge" bagi pengangkutan kargo dari Pelabuhan Kuantan ke Pelabuhan Klang," katanya.Selain meningkatkan mobiliti rakyat, projek tersebut juga berhasrat memperkasa keupayaan bakat tempatan berkemahiran dalam industri rel.  Menteri Pengangkutan, Datuk Seri Dr Wee Ka Siong berkata pelbagai kekosongan jawatan dalam bidang pengurusan dan bukan pengurusan akan dapat diisi, serta memberi jaminan bahawa keperluan tenaga kerja tempatan akan meningkat."Bergerak ke hadapan dan mewujudkan tenaga kerja tempatan sehingga 70 peratus menjelang 2023," katanya di sini. Projek yang menelan kos RM50.27 bilion ini dijangka siap sepenuhnya menjelang 2026 dengan tahap kemajuan projek siap 30 peratus setakat Mei.  Berkelajuan sehingga 160 km sejam, ECRL akan mengurangkan masa perjalanan dari Kota Bharu ke Lembah Klang dengan anggaran empat jam berbanding tujuh jam menggunakan jalan raya.  Secara tak langsung mengurangkan kesesakkan dan pencemaran selain menjana ekonomi setempat sepanjang jajarannya.

Berita berkaitanProjek ECRL menyaksikan penglibatan lebih 1,500 syarikatPM lancar mesin pengorek terowong Genting


Pelan strategik MAIWP 2021-2025, Agong berkenan lancar secara maya

KUALA LUMPUR, 23 Jun - Majlis Agama Islam Wilayah Persekutuan (MAIWP) mengambil inisiatif membangunkan Pelan Strategik MAIWP 2021-2025 dan Manfaat Kewangan Asnaf bagi melestarikan sistem penyampaian perkhidmatan dan pengurusan dana zakat.  Justeru, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah selaku Ketua Agama Islam bagi Wilayah Persekutuan berkenan melancarkan pelan tersebut menerusi rakaman titah pelancaran yang disiarkan Pusat Konvensyen Kuala Lumpur (KLCC).

(Menteri di Jabatan Perdana Menteri (Hal Ehwal Agama) Datuk Idris Ahmad dan Pengerusi MAIWP Tan Sri Mohd Daud Bakar di Majlis Pelancaran Pelan berkenaan di Pusat Konvensyen Kuala Lumpur (KLCC) di sini hari ini.

"Walaupun beta jauh di mata namun hati dan jiwa Beta tetap bersama-sama rakyat yang Beta kasihi, khususnya dalam usaha murni untuk menyemarakkan sinar Islam dan membantu mereka yang memerlukan, Beta berdoa kehadrat Allah SWT semoga pelan strategik MAIWP dan manfaat kewangan asnaf yang bakal Beta lancarkan ini akan berjaya mencapai sasaran dan hasratnya," titah Seri Paduka. Rakaman titah pelancaran itu disiarkan pada majlis pelancaran pelan berkenaan di Pusat Konvensyen Kuala Lumpur (KLCC) di sini hari ini.Al-Sultan Abdullah turut mendoakan agar Pelan Strategik MAIWP 2021-2025 dan Manfaat Kewangan Asnaf itu berjaya mencapai sasaran dan hasrat penubuhannya.Hadir sama di majlis tersebut, Menteri di Jabatan Perdana Menteri (Hal Ehwal Agama), Datuk Idris Ahmad, Pengerusi MAIWP, Tan Sri Mohd Daud Bakar dan Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff. Pelan strategik ini menggariskan empat pelan tindakan penting iaitu Pembangunan Asnaf, Pendidikan, Pembangunan Hartanah dan Pendigitalan.


HSA Dua bakal dibina di Kempas

JOHOR BAHRU, 23 Jun- Kerajaan Johor dalam perancangan membina sebuah hospital baharu iaitu Hospital Sultanah Aminah (HSA) Dua di Kempas.Ia bagi mengatasi kesesakan, seterusnya meningkatkan mutu perkhidmatan kesihatan di negeri ini. EXCO Kesihatan dan Perpaduan, Ling Tian Soon memaklumkan HSA Dua yang dicadangkan itu nanti akan dibangunkan di atas tanah seluas 207.55 hektar dengan jangkaan kos berjumlah RM500 juta.

Ketika ini, proses mendapatkan tanah oleh Kementerian Kesihatan sedang berjalan, manakala urusan mengosongkan tapak akan dijalankan kerajaan Johor bersama Pihak Berkuasa Tempatan.  Menurutnya, HSA Dua juga akan mengambil kira kelemahan yang terdapat di HSA sedia ada termasuk kekurangan lot parkir kenderaan.  "Dengan reka bentuk yang lebih moden sekarang, kita dapat kapasiti tempat letak kenderaan yang lebih dan bagi HSA sedia ada banyak projek penaiktarafan di klinik dan juga bangunan."Kita akan tambah bangunan yang baharu dan juga tambah jumlah tempat letak kenderaan di kawasan itu," katanya.Beliau ditemui pemberita di perkarangan Sidang Dewan Undangan Negeri (DUN), di Kota Iskandar, di sini hari ini. Tian Soon mengulas cadangan mewujudkan sebuah hospital baharu sebagai alternatif kepada penduduk, selain HSA dan Hospital Sultan Ismail.  Sekiranya diluluskan di dalam Rancangan Malaysia ke-12, HSA Dua yang dirancangkan itu bakal bermula pada 2024.


KPDNHEP siasat ratusan syarikat terlibat kegiatan bidaan perolehan awam

PETALING JAYA, 23 Jun- Kerajaan sedang menyiasat ratusan syarikat yang dipercayai terlibat kegiatan penipuan bidaan perolehan awam.Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi mendedahkan, penipuan bidaan telah kerap kali dibongkar kepada umum.Justeru, kementerian bersama Suruhanjaya Persaingan Malaysia (MyCC) telah memulakan usaha menangani isu tersebut."Angka sebenar setakat ini sedang disiasat oleh MyCC, namun apa yang boleh saya katakan ia melibat ratusan syarikat,"Saya menyerahkan kepada pihak MyCC untuk memaklumkan perkara ini kepada umum," katanya dalam sidang media selepas pelancaran Majlis Persidangan Undang-undang MyCC di Petaling Jaya.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi)

MyCC dalam kenyataan semalam menegaskan individu atau syarikat yang terlibat akan disenaraihitamkan oleh Kementerian Kewangan untuk tempoh 5 tahun.Ia berdasarkan Pekeliling Integriti dalam Perolehan Awam yang dikuatkuasakan Kementerian Kewangan mulai 1 Jun lalu, mesej bahawa kerajaan tidak akan bertoleransi dengan aktiviti kartel penipuan bidaan.


BUKIT TINGGI, 23 Jun - Sebuah syarikat usaha sama di antara Malaysia Rail Link, MRL dan China Communications Construction Company, CCCC sedang dirancang penubuhannya bagi mengendali operasi perkhidmatan ECRL ini.Beroperasi dengan modal nisbah kepentingan 50:50, kedua-dua pihak akan menanggung kos dan risiko operasi secara bersama.Perdana Menteri Datuk Seri Ismail Sabri Yaakob berkata, kerjasama tersebut menjadi titik tolak masa depan industri pengangkutan rel negara.

(Perdana Menteri Datuk Seri Ismail Sabri Yaakob berucap di Majlis Perasmian Permulaan Pembinaan Terowong Genting ECRL Pahang)

"Syarikat usaha sama ini bakal menyediakan bantuan teknikal dan memperhebatkan pemindahan teknologi kereta api serta bersama-sama mengendali dan menyelenggarakan ECRL untuk jangka masa panjang," katanya.Projek ECRL menyaksikan penglibatan lebih 1,500 syarikat tempatan terdiri daripada kontraktor, pembekal dan perunding.Sebuah ‘Jawatankuasa Khas Penyertaan Kontraktor Tempatan dan Bumiputera Projek ECRL’ telah ditubuhkan bagi memantau dan memastikan penyertaan efektif tempatan yang berkelayakan.'Ini sejajar dengan persetujuan antara MRL dan CCCC untuk melantik subkontraktor dan pembekal tempatan bagi sekurang-kurangnya 40 peratus daripada kerja-kerja sivil projek ini yang dianggarkan bernilai sehingga RM10 bilion," katanya ketika berucap pada Majls Perasmian Kerja Pengorekan Terowong Genting bagi projek ECRL di sini.Berita berkaitanPM lancar mesin pengorek terowong GentingECRL pencetus perubahan dengan limpahan manfaat untuk rakyat


Tiada laporan penipuan khidmat badal haji - MOTAC

PUTRAJAYA, 23 Jun- Tiada laporan berkaitan kes penipuan khidmat mengerjakan badal haji diterima Kementerian Pelancongan, Seni dan Budaya (MOTAC), setakat ini.Bagaimanapun, Menterinya, Datuk Seri Nancy Shukri berkata pemantauan sentiasa dibuat dan akan mengambil tindakan sewajarnya termasuk pembatalan lesen agensi terlibat sekiranya didapati bersalah."Setakat ini belum lagi tiada laporan penipuan, memang dulu selalu kita dengar mengenai kes penipuan, bila ada kita ambil tindakan. Apabila mereka mohon untuk lesen, dia mempunyai terma dan syarat."Jadi kita boleh mengambil tindakan di bawah terma-terma yang ada," katanya.

Beliau menyatakan demikian pada sidang media selepas menyempurnakan Majlis Konvokesyen Badan Peneraju Seni Budaya, di sini hari ini.Nancy mengulas laporan media mengenai agensi pelancongan haji dan umrah yang dikesan menawarkan khidmat mengerjakan badal haji dengan pakej bayaran tertentu.


MEASAT-3d berupaya wujudkan masyarakat inklusif digital, libatkan diri dalam e-dagang - KSU K-KOMM

Kourou, French Guiana, 23 Jun - Akses internet berkelajuan tinggi di seluruh negara membolehkan masyarakat melibatkan diri dalam aktiviti e-dagang. Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek, yakin perusahaan kecil dan sederhana (PKS) mampu meningkatkan pendapatan perniagaan masing-masing."Jadi dengan ini, lebih banyak liputan terutamanya di kawasan luar bandar, kita boleh menggalakkan lebih banyak PKS untuk menggunakan e-dagang," kata beliau pada majlis pelancaran MEASAT-3d di Pusat Angkasa Lepas Eropah, di sini.

(Ketua Setiausaha K-KOMM, Datuk Seri Mohammad Mentek bercakap pada majlis pelancaranMEASAT-3d di Pusat Angkasa Lepas Eropah, Kourou, French Guiana)

Pelancaran satelit MEASAT-3d, mewujudkan masyarakat inklusif digital dan menyokong aplikasi jalur lebar berkelajuan tinggi seperti IR4.0, Internet of Things (IoT),teleperubatan, pembelajaran dalam talian dan banyak lagi.  Dalam jangka panjang, berupaya meningkatkan kualiti hidup masyarakat termasuk mereka yang tinggal di kawasan paling terpencil di Malaysia.


Kes keganasan rumah tangga di Perlis catat penurunan ketara

KANGAR, 23 Jun - Sebanyak 35 kes keganasan rumah tangga dilaporkan berlaku di Perlis sepanjang tahun 2021 iaitu ketika pelaksanaan Perintah Kawalan Pergerakan yang dikuatkuasa.Namun jumlah kes keganasan rumah tangga menunjukkan penurunan ketara bagi tempoh Januari hingga Mei tahun ini, apabila hanya tiga kes dilaporkan.Menurut Exco Pembangunan Wanita,Keluarga dan Masyarakat Negeri, Siti Berenee Yahaya, pihak kerajaan negeri dan Lembaga Penduduk dan Pembangunan Keluarga Negara (LPPKN) sentiasa memantau dan mengambil langkah yang perlu bagi setiap kes yang dilaporkan.Kebiasaannya kes yang berlaku disebabkan tekanan perasaan akibat kehilangan pekerjaan dan tiada pendapatan tetap bagi menyara keluarga.

(Exco Pembangunan Wanita, Keluarga dan Masyarakat Negeri, Siti Berenee Yahaya menyampaikan tokoh Hari Bapa negeri Perlis di sini)

"Dalam hal ini, kawan-kawan kita yang agak tertekan di sana, janganlah mengambil tindakan yang menyusahkan keluarga, diri sendiri dan juga tindakan yang tidak elok dipandang masyarakat. Cubalah bersabar dan ambil tindakan atau berhubung mana-mana agensi yang boleh membantu untuk menyelesaikan masalah seperti LPPKN dan JKM," katanya kepada media selepas merasmikan Sambutan Hari Bapa Peringkat Negeri Perlis dan Jelajah Kasih Keluarga LPPKN di Pasar Terapung, Jabatan Pengairan dan Saliran Negeri, di sini.Program yang dilaksanakan LPPKN Negeri dengan kerjasama Kerajaan Negeri Perlis turut mengiktiraf seorang guru iaitu Roslan Yatim yang juga penerima Anugerah Tokoh Guru Kebangsaan 2022 sebagai penerima Anugerah Kasih Bapa, Pelindung Keluarga LPPKN Negeri


19 kawasan di Melaka dinaiki air sejak pagi tadi susulan hujan lebat

BUKIT RAMBAI, 23 Jun- 19 kawasan di seluruh Melaka dinaiki air susulan hujan lebat berterusan selama hampir 4 jam bermula pukul 4 pagi tadi.  Menurut jurucakap Jawatankuasa Pengurusan Bencana Negeri (JPBN) Melaka, lokasi terjejas adalah 16 kawasan di daerah Melaka Tengah, 1 kawasan di Jasin dan 2 kawasan di Alor Gajah.  Turut terjejas, daerah Melaka Tengah iaitu Taman Rambai Indah, Pokok Mangga, Taman Bukit Rambai, Taman Desa Molek dan Kampung Padang Bukit Lintang.

(Hujan lebat menyebabkan air naik sehingga menjejaskan beberapa kawasan di Melaka Tengah, Jasin dan Alor Gajah)

Manakala di Jasin kawasan terjejas ialah di Serkam dan Alor Gajah pula di Kampung Bukit Balai serta Kampung Jeram.  Setakat ini, tiada Pusat Pemindahan Sementara (PPS) di buka.


Salam Baitullah kembali menemui penonton bermula 26 Jun di TV1

(Salam Baitullah bersiaran di TV1 serta Saluran Berita, 123 My Freeview dan boleh ditonton menerusi laman rtmklik.rtm.gov.my serta Facebook Live)

KUALA LUMPUR, 23 Jun- Program 'Salam Baitullah' edisi ke-14 terbitan Radio Televisyen Malaysia (RTM) kembali menemui penonton sepanjang musim haji tahun ini mengandungi liputan dan maklumat terkini keadaan di Tanah Suci .Program 16 episod itu akan bersiaran secara langsung dari 26 Jun hingga 10 Julai bermula pukul 9 hingga 10 malam setiap hari.Pelancaran program Salam Baitullah 2022, disempurnakan Ketua Pengarah Penyiaran, Datuk Che Roslan Che Daud di ibu negara hari ini."Siaran program tahun ini amat signifikan selepas dua tahun umat Islam tidak dapat menunaikan ibadah haji akibat COVID-19,"Malah, siaran program secara langsung ini juga akan membawakan perkembangan terbaharu jemaah kepada keluarga mereka di tanah air," katanya.

(Ketua Pengarah Penyiaran, Datuk Che Roslan Che Daud)

Bertemakan 'Satu Kerinduan, Suatu Kepastian' Salam Baitullah bersiaran di TV1 serta Saluran Berita, 123 My Freeview dan boleh ditonton menerusi laman rtmklik.rtm.gov.my serta Facebook Live.Program musim haji itu turut menampilkan kelainan dengan memperkenalkan segmen 'Rehlah Haramain' yang memaparkan lokasi-lokasi menarik di Tanah Suci.Bahkan RTM juga memperuntukkan dua slot masa bersiaran khas sempena Hari Wukuf.Dalam perkembangan berkaitan, Datuk Che Roslan juga memaklumkan jumlah keseluruhan nilai penajaan tahun ini bagi program berkenaan melebihi RM500,000.Katanya, sebagai mana musim 2021, Aafiyat Holdings Sdn Bhd dan Olive House sebagai penaja utama. Rakan strategik lain ialah Mahabbaten Travel & Tours Sdn Bhd, Lembaga Zakat Negeri Kedah, Impiana Hotel KLCC dan Olis Trading Sdn Bhd.


PM lancar mesin pengorek terowong Genting

BUKIT TINGGI, 23 Jun - Perdana Menteri Datuk Seri Ismail Sabri Yaakob melancarkan mesin pengorek terowong, TBM pertama, TBM1, projek Laluan Rel Pantai Timur, ECRL.Ia menandakan bermulanya kerja pengorekan Terowong Genting sepanjang 16.39 kilometer menghubungkan Bentong, Pahang dengan Gombak, Selangor, menembusi Banjaran Titiwangsa berhampiran Bukit Tinggi.Kerja penembusan dijangka mengambil masa dua tahun setengah hingga tiga tahun dengan kemampuan mengorek purata sekitar 400 hingga 600 meter sebulan.Datuk Seri Ismail Sabri menegaskan projek tersebut menawarkan jalinan pengangkutan lebih moden, selamat, dan efisien ke Pantai Timur apabila siap kelak.

(Perdana Menteri Datuk Seri Ismail Sabri Yaakob semasa Majlis Perasmian Pengorekan Terowong Genting ECRL di Terowong Genting ECRL, Bukit Tinggi, di sini)

Justeru beliau mahu Kementerian Pengangkutan berbincang dengan pihak berkepentingan bagi merangka kadar tambang yang berpatutan dan mesra rakyat.Menteri Pengangkutan, Datuk Seri Dr. Wee Ka Siong pula berkongsi keyakinan mesin TBM1 berkenaan mampu menghadapi cabaran kejuruteraan dan geologi meliputi kawasan berbukit dan pergunungan.Terowong Genting berfungsi sebagai pelengkap bagi melancarkan pengangkutan kargo di antara Pelabuhan Kuantan dan Pelabuhan Klang serta menghubungkan penumpang Pantai Timur dengan Terminal Bersepadu Gombak. Seramai 23,000 pekerja dijangka terlibat dalam projek infrastruktur nasional ini dengan 70 peratus adalah pekerja tempatan.Dijadual siap pada Disember 2026, projek ECRL bakal beroperasi sepenuhnya, Januari 2027.


Tujuh PATI warga Myanmar berjaya di tahan APMM

LANGKAWI, 23 Jun - Agensi Penguatkuasaan Maritim Malaysia (APMM) Negeri Kedah dan Perlis berjaya menahan tujuh pendatang asing tanpa izin (PATI) warga Myanmar dan dua Ejen Darat di Langkawi Selasa lalu.  Tangkapan menerusi Operasi Khas Op Moon itu hasil kerjasama Jabatan Laut Malaysia setelah melakukan risikan sejak 18 Jun di laluan pintu masuk utama ke Langkawi.  Pengarah Maritim Negeri Kedah dan Perlis, Laksamana Pertama Maritim Romli Mustafa berkata, kesemua PATI dihantar oleh ejen darat menaiki feri penumpang ke Kuala Kedah sekitar 4.30 petang. Bagaimana pun feri tersebut berjaya dipintas pasukan operasi menggunakan Bot PERKASA 1228 di kedudukan 0.4 batu nautika timur laut Pulau Dayang Bunting.

(Pengarah Maritim Negeri Kedah dan Perlis, Laksamana Pertama Maritim Romli Mustafa berkongsi gambar PATI selepas sidang media di sini)

"Marine Star 2, kita telah membuat pemeriksaan ke atas feri tersebut dan kita berjaya menahan seramai tujuh orang PATI Myanmar semasa mereka dalam perjalanan atau pergerakan dari Kuah Langkawi ke Kuala Kedah," katanya pada sidang media di Pejabat Maritim Malaysia di Bukit Malut di sini, hari ini.Kesemua PATI yang berusia 22 hingga 40 tahun itu didapati tidak mempunyai pengenalan diri yang sah dan di serahkan kepada Pegawai Penyiasat Maritim Malaysia di Bukit Malut Langkawi untuk tindakan lanjut. "Kejayaan itu membawa kepada penahanan seorang lagi lelaki berusia 26 tahun, dipercayai rakan kepada tekong darat yang ditahan sebelum itu, selepas cuba memberi rasuah kepada pegawai Maritim Malaysia, sehari selepas kejadian.

"Siasatan awal mendapati, setiap PATI membayar antara RM5,000 hingga RM8,000 kepada dalang untuk dibawa masuk ke negara ini," katanya.

Beliau berkata, kesemua PATI yang ditahan disiasat mengikut Akta Imigresen 1959/63, manakala dua lelaki tempatan disiasat mengikut Akta Antipemerdangan Orang dan Antipenyeludupan Migran (ATIPSOM) 2007.

Kes disiasat mengikut Akta Imigresen 1959/1963 dan Akta Anti Pemerdagangan Manusia dan Anti Penyeludupan Migran 2007 (ATIPSOM).


Projek RTB Sungai Batu Pahat bakal selamatkan 35,000 penduduk

(K. Raven Kumar pada Persidangan Dewan Negeri Johor di Kota Iskandar, Iskandar Puteri, hari ini)

JOHOR, 23 Jun- Projek Rancangan Tebatan Banjir (RTB) di Sungai Batu Pahat, di sini bakal menyelamatkan lebih 35,000 penduduk sekitar lembangan sungai yang terdedah kepada risiko banjir.  EXCO Pelancongan, Alam Sekitar, Warisan dan Budaya negeri, K. Raven Kumar memaklumkan projek yang bakal menelan kos RM190 juta itu dijangka bermula tahun depan. Pelaksanaan RTB juga akan mengurangkan kejadian banjir kilat semasa pertembungan air pasang dan hujan berterusan.

Antara kerja-kerja yang akan dilakukan ialah membaik pulih tebing sungai serta menaiktaraf benteng sungai yang rendah.  Sebelum ini, inisiatif jangka masa pendek telah dilaksanakan membabitkan pembinaan benteng di pintu air Kampung Parit Lapis, melibatkan kos RM161,798 ringgit pada tahun lalu.  "Untuk tahun 2022, penyelesaian jangka pendek diteruskan dengan melaksanakan kerja pemuliharaan sungai untuk mengurangkan risiko banjir di Taman Batu Pahat, Jalan Pantai, Jalan Masjid, Parit Johar, Parit Sri Molek dan Kampung Muhibbah, Batu Pahat dengan jumlah peruntukan kerajaan Persekutuan sebanyak RM1,070,000.00," katanya. Beliau bercakap ketika sesi jawapan lisan pada Persidangan Dewan Negeri Johor di Kota Iskandar, Iskandar Puteri, di sini hari ini.  Projek RTB fasa 1 di Segamat sebelum ini berjaya mengurangkan kadar penduduk terjejas banjir di daerah tersebut hingga 52% atau 11,040 orang berbanding lebih 21,000 orang sebelum projek berkenaan siap.


Lebih 15,000 ketua isi rumah di Johor miskin tegar

JOHOR, 23 Jun - 15,154 Ketua Isi Rumah (KIR) di Johor, tergolong dalam kalangan miskin dan miskin tegar, berdasarkan rekod di dalam sistem E-Kasih berdaftar sehingga Mei tahun ini.  Daripada jumlah itu, sebanyak 10,428 adalah Ketua Isi Rumah Miskin manakala selebihnya, miskin tegar. Menurut EXCO Pembangunan Wanita, Keluarga Dan Masyarakat, Khairin-Nisa Ismail, kaum Melayu merekodkan angka paling tinggi, 8,919 orang, diikuti Cina, 620 orang dan India, 262, manakala lain-lain etnik, 221.

(EXCO Pembangunan Wanita, Keluarga Dan Masyarakat, Khairin-Nisa Ismail)

"Statistik KIR eKasih terkeluar mengikut di Negeri Johor adalah seramai 5,636 orang. Pecahan bagi etnik Melayu adalah seramai 4,703 orang manakala daerah tertinggi di Batu Pahat dengan jumlah 856 orang. Bagi etnik Cina, daerah tertinggi adalah di Johor Bahru seramai 84 orang dan keseluruhan mengikut daerah seramai 459 orang. Bagi etnik India pula, seramai 387 orang," katanya ketika menjawab soalan lisan semasa Persidangan Dewan Negeri di Kota Iskandar, Johor. Bagi miskin tegar, Melayu seramai 3,926, Cina, 305 dan India, 390 orang.  Statistik ketua isi rumah terkeluar daripada golongan tersebut pula seramai 5,636 orang.


MCMC sasar 80% kawasan penduduk dapat akses 5G menjelang 2024

KUALA LUMPUR, 23 Jun - Suruhanjaya Komunikasi dan Multimedia Malaysia (MCMC) menyasarkan 80% kawasan penduduk terutama di pedalaman akan mendapat akses perkhidmatan 5G secara menyeluruh menjelang tahun 2024.Menurut Ketua Pegawai Kawal Selia MCMC, Zulkarnain Mohd Yasin, usaha tersebut sedang dipergiatkan dengan memberi lebih tumpuan dan komitmen secara berterusan. "Pemantauan dari segi disiplin untuk memenuhi, mencapai sasaran itu memang sangat memberi penekanan yang lebih supaya apa jua halangan, kita boleh atasi," kata beliau ketika ditemu bual Berita RTM selepas menjadi tetamu rancangan Selamat Pagi Malaysia (SPM) di Angkasapuri, di sini.

(Ketua Pegawai Kawal Selia MCMC, Zulkarnain Mohd Yasin ketika ditemu bual Berita RTM selepas selepas menjadi tetamu rancangan Selamat Pagi Malaysia (SPM) di Angkasapuri)

Tambah Zulkarnain, setakat ini fasa 1A telah mencapai sasaran iaitu meliputi kawasan Kuala Lumpur, Putrajaya dan Cyberjaya.Manakala fasa 1B masih sedang berjalan dan pihak MCMC menganggarkan 36% kawasan tersebut dapat mengakses perkhidmatan 5G pada penghujung tahun ini.Sebanyak 1,250 stesen pemancar 5G telah tersedia dengan liputan diluaskan ke negeri Johor, Sarawak, Pulau Pinang, Melaka dan Perak.


RM21.9 juta bagi projek pembinaan 47 TABIKA dan TASKA

ALOR GAJAH, 23 Jun - Sebanyak RM21.9 juta diperuntukkan Kementerian Pembangunan Luar Bandar (KPLB) kepada Jabatan Kemajuan Masyarakat (KEMAS) bagi projek pembinaan 47 Taman Bimbingan Kanak-Kanak (TABIKA) dan Taman Asuhan Kanak-Kanak (TASKA) tahun ini. Timbalan Menteri 1 KPLB, Datuk Seri Abdul Rahman Mohamad berkata, ia membabitkan 45 TABIKA dan lima TASKA yang dibina di seluruh negara kecuali di Pahang dan Pulau Pinang.  Beliau berkata, projek berkenaan dijangka siap sepenuhnya dalam tempoh dua tahun seterusnya dapat menampung permintaan dan keperluan semasa pendidikan awal kanak-kanak di kawasan bandar dan pinggir bandar.

(Timbalan Menteri 1 KPLB, Datuk Seri Abdul Rahman Mohamad)

"Progres berjalan dengan baik dari segi sambungan dan yang baru dalam proses dalam beu pelantikan kontraktor menjalanknn kerja-kerja tersebut kalau tidak silap saya dalam bulan lepas maknanya mereka sedang menyediakan dari segi briling diperingkat awalan, kebiasaanya kita akan amik masa dalam setahun .la dalam dua tahun la," katanya dalam sidang media selepas menyampaikan Sijil Kursus Pendidikan Awal Kanak-kanak (SPAK) 2022 kepada 349 penerima di Kem Permata Resort, Ayer Paabas, Alor Gajah di sini. Dalam pada itu, katanya, sebanyak 700 TABIKA KEMAS akan dibekalkan dengan akses internet tahun ini dan sekurang-kurangnya 50 peratus di premis TADIKA dan TASKA mempunyai akses internet menjelang 2030.


Pembekal diingat tidak sorok ayam mentah

MELAKA, 23 Jun- Pembekal di negeri ini diingatkan untuk tidak menyorokkan bekalan ayam berikutan penamatan Skim Harga Kawalan bahan mentah itu, akhir bulan ini. Ingatan itu dikeluarkan Exco Hal Ehwal Pengguna Melaka, Ngwe Hee Sem.  Tegas beliau, pemantauan akan dilakukan bagi memastikan tidak ada pembekal ayam mentah melakukan perkara sedemikian. "Dalam minggu ini sampai 1 Julai saya akan beri tumpuan untuk sektor penternakan ayam ini, juga dengan orang tengah."Kita akan fokus pada stok mereka, sama ada mereka ada stok ayam yang banyak, telur juga kita akan pastikan dalam pasaran mencukupi ayam dan telur ayam," katanya.

Beliau berkata demikian kepada pemberita selepas bersiaran dalam segmen Apa Khabau YB? di Melakafm, Jalan Taming Sari, di sini.  Mengulas lanjut, Ngwe berkata perbincangan juga akan dilaksana bersama pembekal ayam di Melaka bagi mencari solusi berkaitan bekalan dan harga ayam bermula 1 Julai nanti.  Ini bagi memastikan tiada pembekal yang mengambil kesempatan dengan menjual ayam pada harga tidak munasabah sekaligus membebankan pengguna.


Pemansuhan subsidi minyak masak botol, berlaku peningkatan pembelian oleh pelanggan

JOHOR BAHRU, 23 Jun - Susulan pemansuhan subsidi minyak masak botol satu hingga lima kilogram bermula 1 Julai, tinjauan RTM di pasar raya dan kedai runcit sekitar Johor Bahru mendapati, ada peningkatan pembelian minyak masak berbotol oleh pelanggan.Manakala ada pasar raya dan kedai yang terputus bekalan minyak masak paket satu kilogram.

(Tinjauan harga minyak yang dibuat di pasar raya di sini)

“Buat masa ini kita tidak terhadkan jualan minyak masak berbotol, tetapi minyak masak paket satu kilogram kita memang terhadkan. Kami nampak ada pembelian panik oleh pelanggan dan kalau berterusan, mungkin kami akan terhadkan minyak masak berbotol 5 kilogram,” jelas pengurus pasar raya, Mas Imran Adam yang ditemui di sini.“Kami jual minyak masak mengikut harga kawalan kerajaan dan tidak pasti berapa harga minyak masak berbotol daripada pembekal dan masih belum memutuskan harga jualan selepas subsidi dimansuhkan 1 Julai," ujar peniaga kedai runcit, Mumtaz Abdullah.Sementara itu, peniaga kedai makan, Kamarudin Mustakin berkata, pihaknya mungkin akan menaikkan harga makanan bagi menampung kos bahan mentah termasuk minyak masak.“Kami peniaga perlu tanggung risiko kenaikan harga dan tidak boleh jual makanan dengan harga yang murah kepada pelanggan walaupun menerima rungutan mereka, kami terpaksa naikkan harga makanan," katanya di sini.


CIDB dan CIOB meterai MoU, pertingkat amalan pengurusan projek dan pengurusan pembinaan

KUALA LUMPUR, 23 Jun - Satu memorandum persefahaman (MoU) antara Lembaga Pembangunan Industri Pembinaan Malaysia (CIDB) dan Chartered Institute of Building (CIOB) telah dimeterai bagi mempertingkatkan amalan pengurusan projek dan pengurusan pembinaan di Malaysia.MoU ini menggariskan kerjasama antara CIDB dan CIOB untuk menggalakkan peningkatan pengurusan pembinaan dan pengurusan projek, teknologi pembinaan, dan kelestarian alam sekitar dalam industri pembinaan.Dalam satu kenyataan, Timbalan Menteri Kerja Raya, Datuk Arthur Joseph Kurup berkata usaha ini akan dilaksanakan melalui pertukaran maklumat dan penyelidikan di antara kedua-dua pihak. Ia bakal menjadi satu lagi langkah dalam perkembangan berterusan industri pembinaan Malaysia selari dengan aspirasi Dasar Pembinaan Negara 2030 (NCP2030), untuk menerajui sektor pembinaan Malaysia memasuki era digital.

(Lembaga Pembangunan Industri Pembinaan Malaysia (CIDB) dan Chartered Institute of Building (CIOB) memeterai MoU bagi mempertingkatkan amalan pengurusan projek dan pengurusan pembinaan di Malaysia)

Perjanjian ini juga mengukuhkan lagi sokongan CIOB kepada komuniti professional pembinaan antarabangsa dan memantapkan hubungan bersama CIDB Malaysia, bagi menjamin masa depan yang lebih baik untuk industri.Selain meningkatkan profil dan pengiktirafan pengurusan profesional dalam industri pembinaan melalui pengikitirafan yang lebih luas terhadap pensijilan dan pentauliahan bagi pengurus projek dan pengurus pembinaan di Malaysia sekali gus akan membantu mewujudkan tenaga kerja untuk masa hadapan. Pada majlis tersebut, Ketua Eksekutif CIDB, Datuk Ir. Ahmad 'Asri Abdul Hamid, menandatangani MoU bagi pihak CIDB, manakala Ketua Pegawai Eksekutif CIOB, Caroline Gumble, menandatangani bagi pihak CIOB.


Agong zahir ucapan tahniah kepada kerajaan, MEASAT atas pelancaran satelit MEASAT-3d

KUALA LUMPUR, 23 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan setinggi tahniah dan penghargaan kepada kerajaan dan Measat Global Berhad (MEASAT) atas kejayaan pelancaran Satelit MEASAT-3d awal pagi tadi.Datuk Pengelola Bijaya Diraja Istana Negara Datuk Ahmad Fadil Shamsuddin berkata Seri Paduka turut menzahirkan rasa sukacita dengan kejayaan ini kerana ia amat bermakna khususnya untuk rakyat.Titah Al-Sultan Abdullah, rakyat akan menikmati internet berkelajuan tinggi tidak kira di kawasan bandar, pinggir bandar atau pedalaman di seluruh Semenanjung, Sabah dan Sarawak menerusi perkhidmatan jalur lebar satelit.“Seri Paduka Baginda bertitah ia juga selaras inisiatif kerajaan melalui pelan Jalinan Digital Negara (JENDELA) dalam usaha merapatkan jurang ketersambungan digital dan mewujudkan masyarakat inklusif digital tanpa meminggirkan mana-mana kelompok rakyat di negara ini.“Seri Paduka Baginda menzahirkan harapan agar dengan akses internet yang stabil dan pantas, rakyat Malaysia akan memperoleh pelbagai manfaat sosioekonomi seperti penyertaan dalam aktiviti e-Dagang dan pembelajaran digital,” menurut Ahmad Fadil dalam kenyataan.

Satelit kelapan negara yang dianggar melibatkan kos RM1.2 bilion itu dilancar di Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan 22 Jun).Satelit dengan jangka hayat 18 tahun itu adalah jenis Geostationary Equatorial Orbit atau GEO mempunyai tapak liputan yang luas dan berkemampuan untuk menyediakan perkhidmatan jalur lebar pantas dan menyokong aliran tinggi data dikenali sebagai High Throughput Satellite (HTS).HTS adalah antara perkhidmatan penting dalam penyediaan perkhidmatan jalur lebar tinggi terutama di kawasan pedalaman.Penyedia perkhidmatan telekomunikasi lain juga boleh menggunakan satelit berkenaan untuk menawarkan perkhidmatan data, suara dan video kepada tiga hingga lima peratus populasi yang belum lagi diliputi oleh sambungan fiber atau jalur lebar tanpa wayar seperti ditawarkan MEASAT melalui perkhidmatan jalur lebar satelit CONNECTme NOW.-BERNAMA


MEASAT-3d mampu sedia 10,000 tapak wifi

KUALA LUMPUR, 23 Jun- Dianggarkan 10,000 tapak atau lokasi perkhidmatan wifi mampu disediakan dengan pelancaran Satelit MEASAT-3d awal pagi tadi.Kemudahan itu dilihat mampu diakses oleh pengguna di negara ini dalam tempoh tiga tahun.

Naib Presiden Kejuruteraan dan Operasi Satelit MEASAT, Zainuddin Abdul berkata ia merupakan satu signifikasi besar buat rakyat Malaysia yang mahukan capaian internet lebih meluas dan pantas, khususnya buat penduduk di luar bandar.

"Dengan 10,000 tapak lokasi pemasangan tersebut kita boleh menyediakan perkhidmatan anggaran 200 juta rakyat Malaysia, yang mana mereka sebelum ini tidak mendapat liputan sama ada daripada 3G atau pun 4G."Bagi pelajar-pelajar yang berada di kawasan luar bandar Insya-Allah mereka akan mendapati ini suatu perkara yang ditunggu-tunggu," katanya.

Beliau ditemui selepas menjadi tetamu rancangan terbitan RTM di Angkasapuri.


Penggiat seni budaya disaran peroleh Sijil SKM, iktiraf bakat dan kemahiran

(Nancy menyempurnakan Majlis Konvokesyen Badan Peneraju Seni Budaya di Putrajaya)

PUTRAJAYA, 23 Jun- Penggiat seni budaya tempatan disaran untuk memperoleh Sijil Kemahiran Malaysia (SKM) sebagai satu cara untuk mengiktiraf bakat dan kemahiran mereka. Menteri Pelancongan Seni dan Budaya, Datuk Seri Nancy Shukri berkata sijil tersebut merupakan dokumen sokongan yang dapat membantu mereka untuk lebih dikenali dan bersaing di pasaran tempatan.Ia juga sebagai satu nilai tambah untuk penggiat seni budaya memajukan karier masing-masing walaupun sudah dikenali dan terkenal."Tetapi untuk jadi tenaga pengajar ini adalah satu dokumen yang boleh mereka bawa untuk sahkan mereka ini bukan sahaja mempungai bakat tetapi juga dah diiktiraf."Jadi Ini salah satu cara kita untuk memberikan penghargaan kepada mereka yang telah melibatkan diri dalam bidang seni ini dan mempromosikan kemahiran mereka dan saya rasa ia peluang yang terbaik untuk mereka" katanya.

Beliau ditemui selepas menyempurnakan Majlis Konvokesyen Badan Peneraju Seni Budaya, di sini hari ini.Seramai 333 orang graduan seni budaya dalam bidang seni tari, teater, muzik dan pengurusan pentas menerima Sijil Kemahiran Malaysia (SKM) dibawah Jabatan Kemajuan dan Kesenian Malaysia (JKKN).Kesemua graduan telah mengikuti program Persijilan Kemahiran Malaysia Pengiktirafan Pencapaian Terdahulu (SKM-PPT) dan Sistem Latihan Dual Nasional (SLDN) untuk melayakkan mereka mendapatkan sijil tersebut.Turut menerima sijil pada majlis konvokesyen itu beberapa selebriti tempatan seperti Datuk Syafinaz Selamat dan Jaclyn Victor.